text:
Í apríl skrivaði eg blogguna My vagina is dressed (Les blogguna HER), bloggan snýr seg um donsku "Kussomaten" frá 2011. Stuttlig var hvussu nógva uppmerksomheit bloggan fekk, har imillum fekk eg eina viðmerking í hevur sett seg.
Viðmerking ljóðar soleiðis :
"Hey, kul at tú tekur hetta upp!
Men kanska tú manglar eitt sindur av sjálvransakan umkring hví tú heldur myndirnar vera `ljótar og vemmeligar`? Hvat er tað sum er ljótt og vemmeligt? Persónliga haldi eg tað er befríandi at síggja kvinnulig kynsorgan sum ikki eru stillaði estetiskt upp, men bara er avmyndaði júst sum tey síggja út (sum vel eisini var tankin handan verkætlanina). Og síðani lýsingarorðini sum tú heldur skulu umboða kvinnuliga kynið : fín, vøkur, feminin, individuel, veik og sárbar, hm? Eru tað hesi lýsingarorðini sum fáa teg at kenna teg sum eina sterka kvinnu? Hví skal kvinnan framstillast veik og sárbar?"
-Fín, vøkur, feminin, individuel, veik og sárbar. Hví veik og sárbar ?
Eg meini ikki bókstavuliga at vit kvinnur eru veikar og sárbarar, and thats it. Vit kunnu klára okkum eins og væl sum mótsattakyni. Eg haldi bara meira mær dámar hetta konsepti at kvinnur eru fittar, penar og síggja so sakleysar út. Sum í filminum frá 50'inum, Sjálvt um hatta ljóðar eitt sindur undarligt. Eg vil tó taka hasi orðini í meg aftur, tí tá ið eg verðuliga hugsi, so er tað jú slettist ikki soleiðis eg hevði vilja onkur hevði lýst meg. Anný veik og sárbar. Nei fokk you. Sjálvandi ikki. Eg vil vera sjálvstendig og klára meg sjálva. Men hví eg haldi myndinar vera ljótar er nokk mest snobbaríð og óerfarinheit (um hatta er eitt orð). Eg dugi sera væl at fylgja tær í hesum, at tað er befríandi at tað ikki er so estetiskt sett upp. Men eg dugi bara ikki at síggja hvussu hasar myndinar kunnu vera við til at heiðra okkara neðra. Hvussu mær hevði dáma myndinar best er ein ringur spurningur, bara tað sá eitt pinku-lítið sindur meira innbjóðandi út. Eg veit, at eg ikki svarði viðmerkinum heilt. Men all in one eri eg sera samd við tær loyndarfulli viðmerkari, tú fekk meg at hugsa meira gjølla um alt tað heila.


c: text/html

text:
Tommy Ahlers er ein tann fremsti íverksetarin í Danmark, og hann er nýliga settur sum formaður í Iværksætterpanelet, sum danska stjórnin hevur sett á stovn. Iværksætterpanelet skal viðgera, hvussu tað gerst lættari at stovna fyritøku í Danmark, og hvussu smáar og miðalstórar fyritøkur kunnu vaksa. Tommy Ahlers situr eisini í Disruptionrådet. Eitt av endamálunum við Disruptionrådet er at greina og gera uppskot til, hvussu Danmark kann fáa ágóðan av tøkniligu menningini. Eisini er Tommy íðin íleggjari, og hann hevur sett pening í fleiri ymsar fyritøkur.
Í 2005 stovnaði Tommy fyritøkuna ZYB, sum framleiddi online tænastur til backup av telefonkontaktum. ZYB varð í 2008 selt til Vodafone fyri 50 milliónir krónur. Eisini stovnaði Tommy fyritøkuna PODIO, sum gjørdi intranetloysnir, og hann seldi somuleiðis PODIO við stórum vinningi.
Umframt at vera íverkseti og íleggjari, so er Tommy eisini kendur frá sjónvarpsrøðini Løvens Hule, sum hevur verið víst á DR. Har situr hann, saman við øðrum kendum donskum vinnulívsfólki, og ger íløgur í hugskot hjá luttakarum, sum vilja byrja sítt egna virksemi.

robotstxt: allowed

filter: keep


text:
- Tíðindi, mentan og ítróttur
80 milliónir krónur í bót fyri ólógligan fiskiskap
Felagið sum átti trolaran, Thunder, sum fiskaði ólógliga í Suðuríshavinum, hevur fingið eina bót uppá 80 milliónir krónur. Tað eru sponsku myndugleikarnir, sum hava givið trimum feløgum og átta fólkum bótina.
Trolarin Thunder var fyrri trolarin við navninum Vesturvón, og hann varð bygdur í Noreg í 1969. Hann var systurskip til Stellutrolararnar í Klaksvík, sum vórðu bygdir um sama mundið. Vesturvón varð seldur úr Føroyum til Onglands í 1986, tá felagið bygdi nýggjan trolara til fiskiskap í Barentshavinum.
Tað var á jólum í 2014, at Sea Sheperd kom fram á Thunder, tá skipið royndi í Suiðuríshavinum, og felagskapurin fór undir at jagstra skipið.
Thunder sakk í Guineavíkini í apríl í 2015. Skiparin og tveir aðrir yvirmenn vórðu dømdir bót fyri at hava søkt skipið. Teir vildu kortini einki siga um, hvør átti skipið, sum Interpol leitaði eftir.
Myndugleikarnir í fleiri londum leitaðu leingi eftir eigarunum, og í fjørvetur varð avdúkað, at hann búði í Spania. Talan var um eitt felag í Galicia, og reiðarin eitur Florindo Gonzales Corral.
Hann segði tá, at hann einki hevði við Thunder at gera, men myndugleikarnir trúðu honum ikki.
Hildið verður, at ólógligur fiskiskapur kring heimin hevur eitt virði uppá 200 milliardir krónur um árið.
Í 2013 skipaði Interpol eina deild, sum skuldi steðga ólógliga fiskiskapinum, og síðani eru fleiri skip jagstrað.
Longsta átakið var frá desember í 2014 til í apríl 2015, tá eitt skip hjá Sea Sheperd fylgdi trolaranum Thunder í 110 dagar. Ta tíðina sigldu skipini 10.000 fjórðingar.
Tað var eftir ta hendingina, at sponsku myndugleikarnir fóru at kanna tey trý feløgini í Galicia. Tá varð greitt, at feløgini millum áttu trolarin, Thunder.
Mett verður, at skipið fiskaði fyri 60 milliónir dollarar. Tí er bótin á 80 milliónir krónur lítil í mun til ólógliga virksemið, siga tey, sum royna at forða ólógligum fiskiskapi.
Feløg sum hava átt fleiri onnur skip, sum hava fiskað ólógliga, hava eisini fingið stórar bøtur, og hald er lagt á fleiri slík skip.
Sí eisini


text:
Tingwall, Hetland
Nesið við norðara enda á Tingwall Loch verður nevndur Tingaholm og var fundarstaður hjá hetlendska tinginum til einaferð síðst í 16. øld.
Sjálvt um vit hava skjøl um tingfundir á Tingwall frá 1307 og frameftir, so er einasta heimild um tingfund á hólminum eitt bræv, ið er tíðarfest til 1532. Hildið verður, at tingfólk hava sitið kring eitt óslætt borð úr gróti á hólminum, og restin av fundarfólkinum hevur verið í brekkuni niðan fyri kirkjuna. Í vánaligum veðrið kom tingið ivaleyst saman inni í kirkjuni.
Einaferð var Tingaholm ein veruligur hólmur í vatninum, sum bara slapst til eftir eini grótbyrging. Í 1850-unum minkaði vatnið, og hólmurin fekk tað skap, hann hevur nú. Eftir 1774 vóru grótsessirnir tiknir upp fyri at fáa meir gras at bíta, men toftirnar eftir byrgingina síggjast enn dagin í dag.
Í 1570-unum flutti Robert Stewart jallur tingið til Scalloway, men í 1577 varð tingstaðurin nýttur enn eina ferð, tá ið meir enn 700 hetlendingar komu at kæra um fútan, Lawrence Bruce, fyri kongligum umboðsmonnum úr Edinburgh.
Smærru tingini í Hetlandi
Tú sært alt fyri eitt, at óvanliga stórt tal av sóknanøvnunum í Hetlandi eita okkurt við ting. Hvørt einasta teirra bendir á, at her varð ting einaferð hildið.
Flestu nøvnini vísa til bygdir, Aith í Aithstingi, Dale í Deltingi, Sand í Sandstingi og Lunna í Lunnastingi. Á summum av hesum plássum vóru sóknarkirkjur, og sannlíkt er, at múgvandi fólk hava búð á hesum plássum.
Onnur ting-nøvn eru í gomlum skjølum, men eru burturløgd. Gnípnaþing kemur fyri í skjølum tíðarfest til 1510 og 1682. Navnið merkir tingið við nípurnar (á norrønum merkir gnípa – eitt høgt og bratt berg), og munnmentirnar siga, at tað er knýtt at økinum nær bygdini Neap í landnyrðingspartinum av sóknini Nesting. Nesting sjálvt er eisini eitt tingnavn, og merkir tingið við nesið. Vit vita ikki við vissu, hvat nes víst verður til, men tað kann vera forbergið, har Neap er.
Þvætaþing og Rauðarþing eru bæði at finna í skjali frá 1321. Þvætaþing kann hava verið á vestursíðuni í tí økinum, har fleiri staðanøvn eru við liðinum twatt (á norrønum merkir þveit – ein grøni millum grót ella trø). Staðanavnafrøðingurin Jakob Jakobsen skeyt upp, at Rauðarþing vísti á pláss við Northmavine, sum varð rópt Rø. Hetta navn sæst aftur í North Roe, norðasta stað á hesum øki. Fyri stuttum varð skotið upp, at tað í grundini vísir til tingið við Reafirth (upprunaliga Ræðarfyrðe), sum var gamla navnið á Mid Yell.
Eitt skjal er til um eitt ting, sum er komið saman á Gardie í Mid Yell á jóansøku í 1538. Hesin tingfundur vísir, hvønn týdning hesi smærru tingini hava havt. Í hesum føri var løgsøgumaðurin í Hetlandi hjástaddur saman við løgrættumonnum av Yell og Unst, tólv metingarmonnum og enntá einum kongsins umboðsmanni.
Tað eru ikki bara tingnøvnini, ið eru knýtt at lóg og rætti. Navnið herra (herað) vísir eftir øllum at døma til okkurt, ið sýnist vera eitt eldri umsitingarligt býti. Ein gomul siðvenja skjalfest á Fetlar í 1890-unum váttar, at oyggin einaferð varð skift í trý minni øki, og eitt teirra verður nevnt Herra. Hvørt øki segðist hava havt sítt egna ting. Herra eru eisini í Yell, Lunnasting og Tingwall.
HVAT ER NÆRHENDIS?
Tingwall Kirk
Umframt at vera tingstaður í Hetlandi var Tingwall miðstøð hjá dómpróstinum í Hetlandi. Núverandi kirkja varð bygd í 1788, men hildið verður, at kirkja hevur verið á staðnum síðan 12. øld. Kirkjugarðskapellið verður hildið hava hoyrt til gomlu kirkjuna.
The Murder Stone
Beint við vegjaðaran við sunnara enda á Loch Tingwall er ein steinur, sum sigst vera staðurin, har Henry jallur av Orknoyum og hansara menn drópu systkinabarnið Malise Sperra í 1389 – ivaleyst í einum stríði um valdið í Hetlandi.
Scalloway
Bygdin Scalloway er beint oman fyri 3 km frá Tingwall. Hentleikar á staðnum fevna um handlar, mat og drekka, gisting og vesi.
Borgin í Scalloway
Scalloway Castle Borgin varð bygd við tvingsilsarbeiði í 1599 til Patrick Stewart jall. Tey síðstu árini, tingið virkaði (tað, sum varð flutt frá Tingwall fyrst í 1570-unum), kom tað saman í stóru høllini á borgini. Síðsti tingfundur er skrásettur at vera í 1608. Í minni enn 100 ár búði nakar í borgini, sum nú á døgum onga tekju hevur og er í varðveitslu hjá Historic Scotland og opin fyri almenninginum.
Scalloway Museum
Í grannabygninginum Scalloway Museum er ein hugtakandi sýning um krígsbrøgdini hjá hetjunum á norska Hetlandsbussinum. Bygdin gjørdist teirra loynistaður undir øðrum heimsbardaga.
Lerwick
Lerwick, høvuðsstaðurin í Hetlandi er bara 11 km frá Tingwall. Hentleikar á staðnum fevna um handlar, gisting, mat og drekka, posthús, sjálvtøku, supermarknað og kunningarstovu.
Shetland Museum and Archives
Shetland Museum and Archives í Lerwick eru dyrnar inn til serstaka arvin og mentanina í Hetlandi. Yvir 3000 lutir siga sína søgu saman við røddum og myndum frá skjalagoymsluni, tá ið vitjandi verða leidd meir enn 6000 ár aftur gjøgnum søguna og hoyra um jarðfrøðiliga upprunan í Hetlandi til nýggjari tíð.
KUNNING TIL VITJANDI
Vitja Hetland
Lonely Planet hevur Hetland sum eitt av heimsins bestu ferðamannastøðum, og Hetland hevur alt frá einum framúrskarandi fjøltáttaðum djóralívi til stórfingin landsløg og eina ríka og livandi mentan. Við síni 6000 ára gomlu søgu, 138 sondum og á leið 19 tíma dagsljósi summarmánaðirnar hevur Hetland okkurt til øll.
Jarðfrøði
Í 2010 fekk Hetland Global Geopark tign sum viðurkenning fyri sín ótrúliga jarðararv. Við sínum elligomlum havbotnum og sløknaðum eldgosum munnu næstan allar jarðfrøðiligar tilgongdir, ið fólk vita um, vera at finna her, og tað ger Hetland til eitt hitt mest fjøltáttaða jarðfrøðiliga staðið í Europa.
Fornfrøði
Hetland kann vísa fram nøkur fornminni, sum hava altjóðaligan týdning. Gakk um meir enn 4000 ára gamla søgu á Jarlshof, vitja best varðveittu jarnaldarbygd í Norðureuropa við Old Scatness og far ein túr út á Mousa, heimsins mest fullfíggjaða 2000 ára gamla broch. Hetlendska fortíðin er rist í hvønn klett, frá forsøguligum húsum og gravum til langhúsini hjá víkingunum. Alt er her og bíðar eftir at verða sætt.
Náttúra
Hetland er eitt paradís hjá teimum, ið dámar djóralív. Fá eyga á hval og otrar fram við strondini, finn sjáldsamar arktiskar plantur og vitja stórfingnu sjófuglastovnar okkara og hygg at lundunum, bara ein av meir enn einari millión fuglar, sum vitja strendur okkara hvørt ár. Heimskenda hetlendska pinkurossið er at síggja allastaðni kring oyggjarnar. Tað er á biti fram við vegjaðaranum ella í lyngvaksna lendinum, og hóast tey tykjast vill, so eigur og heldur hetlendski traðarmaðurin tey øll.
Mentan
Mentanin í Hetlandi er rík og fjøltáttað. Vit hava eina langa siðvenju við samstarvi við Norðurlond, og enn dagin í dag hoyrir tú norrøna arvin í talaða málførinum og sært tað í staðanøvnum okkara. Flagg okkara, ið er ein samanrenning av skotska andrasarkrossinum og norðurlendska krossinum, endurspeglar bondini til bæði Skotlandi og Norðurlond. Oyggjarnar eru kendar fyri sín tónleikaarv og fyri at ala gávuríkar tónleikarar. Hetland er vertur fyri eini røð av tónleikafestivalum alt árið, íroknað heimskenda Shetland Folk Festival. Somuleiðis er ein árligur film- og bókafestivalur og sjálvandi Up Helly Aa, kendi eldfestivalurin í Hetlandi. Vanligur ídnaður – bóndaskapur og fiskivinna – er við sama lag. Sjálvt um modernað tøkni hevur loyst fleiri av gomlu arbeiðsháttunum av, ber kortini til at síggja teir í brúki summastaðni. Ein onnur kend vøra úr Hetlandi er ullvøra okkara, og henda ótrúliga heimliga siðvenja verður hildin uppi við útflutningi av ullvørum frá Fair Isle knitwear og Shetland Fine Lace.
Kom higar
Lætt er at koma til Hetland bæði loftvegis (www.flybe.com) ella sjóvegis (www.northlinkferries.co.uk)
Innanoyggja flogferðsla, oyggja- og bygdaleiðir: www.zettrans.org.uk
Location
Contact Info
Promote
Shetland
Shetland Museum & Archives
Hay's Dock
Lerwick
Shetland
ZE1 0WP
Tel: 00 44 1595 989898
Email: info@shetland.org


text: Í okkara heimsparti er ikki vanligt at samantvinna film og kirkju, ella nakað slag av andaligum virksemi. Filmur hevur verið mettur eins syndafullur og at dansa, spæla kort og at fremja annan ólevnað. Og kanska hava hinar bestu typur í nøkrum filmi yvirhøvur, foreldrini hjá James Dean í Steinbeck-søguni East of Eden, rót í júst hesum tvøra kirkjuliga uppáhaldi. Men so er ikki í Hollywood. Her hevur filmurin funnið vegin heilt innar í kór. Og tað til so mikið vælsignilsi, at skipað verður fyri skeiði um hvussu filmur kann styrkja trúnna. Hvønn sunnudag skipar Hollywood United Methodist Church fyri Crossflix – Discovering Faith in Film. Hygga síggj. Kanska hevur Whoopi Goldberg lagt eitt gott filmsorð inn fyri prest. Tí Whoopi hevur filmað allar Sister Act filmarnar á hesum sama heilaga staði.


text:
Bókaklubbin hjá Sprotanum boðar frá, at næsta bókin er nýggja samtíðarskaldsøgan hjá Carl Johan Jensen Bókin um tað góða. Longu í dag, mánadag 10. august, kemur hon í bókabúðirnar. Almenn framløga er í Gamla Reinsaríi í Tórsgøtu hósdagin 20. august.
Í tíðindaskrivi undan útgávuni sigur forlagið turrisliga, at "ein maður doyr og eitt handrit liggur eftir hann. Hvat so?"
Vit eru í prentaraumhvørvinum í Havn í 2011 og K., ið sigur frá, er uppsagdur bókhaldari í Prentskálanum við Karlamagnusarbreyt. Tað er í hesum umskiftiligu tíðum, at hann fær fremmanda handritið inn í telduna. Úr einum kjallarkamari ovast á Tinghúsvegnum, har høvuðspersónurin telur seinastu dagarnar, verða vit førd oman á Bakkhellu, har K. vaks upp, og niðan í Varðabú, har han til fyri stuttum livdi saman við Hildigarð, sum nú er flutt saman við Gunnhild á Berjabrekku. Hann flytir sær tríggja lønir, tekur eitt lán, ætlar ser á pílagrímsferð, men endar í Antwerpen.
"Ein andlig reisubók", sum ritstjórin, Vilhjálmur við Hoygil, skrivar í forðorðunum úr Grasmere í Cumbria.
Ein undirhaldandi samtíðarsøga, har vit síggja Ebbu og Jóanes á Áarvegnum, eru á fundi í Hesuferð og møta brilluskortinum Karl Jóhan Jensen, sum breiðir seg, braskin og fregin, sum skrivað stendur. Prentarin K. hevur á egnum forlagi givið út yrkingasavnið Lognbrá á Reyni, og beint fyri jól hevur hasin gorlakkurin, brilluskorturin Karl Jóhan, avhøvdað savnið í Útvarpinum. So púrasta. Nú er høvið hjá K. at svara honum aftur, men har er eitt tølandi konufólk úti á Reyni.
Tú ert væl undirhildin í hesum kaleidoskopiskt perspektiverandi ferðateksti millum Havnina, meginlandið og aftur.


text:
Steðga við kantsteinin
Børn skulu læra, at tey altíð skulu ganga longst møguligt frá bilunum á vegnum. Tey skulu vita, hvat ein kantsteinur er, og hvat hann merkir.
Far ein gongutúr við barninum, og lat barnið ganga innast. Greið barninum frá, at tað altíð eigur at ganga longst til ber frá vegnum og harvið bilunum, tvs. heilt inni við garðin ella húsini. Sig tí eisini, at tað eigur at halda í hondini á foreldrunum fyri at vera tryggari.
Steðgið við kantsteinin
Venjingin at læra barnið at steðga við kantsteinin kann býtast í fleiri stig. Byrjið við at ganga hond í hond á gongubreytini – barnið innast og tú uttast. Tá tit koma fram at einum kantsteini, fert tú niður at húka og vísir barninum, hvat ein kantsteinur er. Greið frá, at ein kantsteinur merkir, at tit skulu steðga, tí tit eru komin til ein veg, har bilar koyra. Haldið leiðina fram og steðgið, hvørja ferð tit koma til ein kantstein.
Kanna um barnið minnist at steðga við kantsteinin
Næstu ferð tit eru úti til gongu og nærkast einum kantsteini, letur tú barnið ganga eitt petti framman fyri teg. Halt eyga við, um barnið minnist at steðga. Um barnið gloymir tað, skalt tú steðga barninum og greiða frá, hvat tit hava gloymt. Vel eitt stað við avmarkaðari ferðslu og ansa eftir, at eingin bilur kemur.


text:
Wednesday, May 21, 2014
@Large: Ai Weiwei on Alcatraz
Eg fái hug at fara ein svipp til San Fransico Bay í heyst, tá kinesiski listamaðurin Ai Weiwei fer at framsýna í Alcatraz Island. Ai Weiwei er altjóða virdur fyri síni serstakliga góða førleika til tess at viðgera torskild politisk viðurskifti á einfaldan og lætt fatiligan hátt. Hansara verk snúgva seg ofta um borgararættindi og talufrælsi. Kinesisku myndugleikarnir høvdu listamannin í varðhaldi í 81 dagar fyri hansara mótmæli og hann er enn politiskur fangi í sínum egna landi. @Large: Ai Weiwei on Alcatraz fer at geva óvæntað sjónarmið í mun til Alcatraz, sum jú er eitt gamalt fongsul. Niðri undir er ein stutt samrøða við listamannin, sum greiðir frá verkætlanini. Er San Fransisco ov langt burturi, ber till at fara til Berlin, har Ai Weiwei hevur eina fagnaða framsýning í løtuni og er tað eisini av vegnum, so tekur kinesiski listamaðurin lut í eini bólkaframsýning í Keypmannahavn í løtuni á Den Frie.
(KP)
Posted by Listin at 7:54 AM


text:
Í farnu viku kom Maersk Launcher á Vág og leygardagin kemur systurskipið Maersk Lancer eisini á Vág.
Maersk Lancer fór tíðliga í morgun úr Montrose, sum er nakað sunnanfyri Aberdeen, og er kósin sett á Vág.
Maersk Lancer og Maersk Launcher koma at liggja á Vági til miðjan apríl, tá leiðini gongur vesturyvir ímóti Kanada, har skipini skulu verða supply skip í samband við oljuboring.
Maersk Lancer og Maersk Launcher er bæði skip, sum veita sertænastur til oljuboruplattar, bæði sum ankar-haldarar, tóvarar og ymiskt annað innan supply.
Skipini eru bæði er 90,3 m long og 23,0 m. berið, og hava koyggjur til 66 fólk.
Faroe Ship er agentur fyri bæði Maersk Lancer og Maersk Launcher.
Eins og umborð á Maersk Launcher, so eru yvirmenninar við Maersk Lancer føroyingar.
Myndin er av Maersk Lancer við bryggju í Teesside í Onglandi.


text:
Nú kunnu listafólk søkja um luttøku í Listaleypinum 2017-1
Tíðindaskriv, 28. Feb. 2017 frá Listaleypinum
Listaleypurin er ein mentanarlig verkætlan, sum Norðurlandahúsið, Mentamálaráðið, Kommunufelagið og Listasamband Føroya skipa fyri. Endamálið er at geva fólkaskúlanæmingum og forskúlanæmingum høvi at uppliva góða yrkislist.
Talan er um alla yrkislist, sum kann framførast úti á forskúlum og skúlum kring alt landið: Orð, bókmentir, pallist, tónleik, byggilist, dans, installations-list, ljós og ljóð, filmslist, video, nýcirkus, clowning, keipuleik, myndlist, foto – umframt allar aðrar greinar, hjágreinar og tvørgreinar av list. Einasta treyt er, at listin kann upplivast úti á skúlunum, har næmingar og lærarar hava sín gerandisdag.
Umsóknarrundan fyri skúlaárið 2017-18 opin
Listafólk úr Føroyum og útheiminum hava møguleika at søkja Listaleypin fram til 15. Apríl 2017. Ein úrvalsnevnd við yrkiskønum listafólkum, lærarum og námsfrøðingum velur síðani út, hvørji tilboð verða boðin skúlunum, tá skúlaárið byrjar. Millum 12- 15 verkætlanir verða valdar og hvør einstaka av hesum vitjar millum 5 til 10 skúlar kring landið. Oftani verður ein verkstova knýtt at framførsluni, soleiðis at næmingarnir sjálvir sleppa at royna seg í hesi listagrein. Dentur verður lagdur á at røkka ymsum aldursbólkum og at spjaða listavitjaninar um alt landið, umframt at tilboðini eru fjølbroytt. Tær vitjanir og framsýningar, ið Listaleypurin bjóðar, eru ókeypis hjá skúlum í luttakandi kommununum. Norðurlandahúsið, Mentamálaráðið og Kommunufelagið bera allan kostnaðin. Tá skúlaárið byrjar fáa allir skúlar í Føroyum ein faldara við tilboðum, sum tey kunnu velja sær burturúr.
Økislistafólk – næmingarnar sleppa inn í listarligu tilgongdina.
Umframt listavitjanir og verkstovur sum eru ein dag, er eisini møguligt at fáa vitjan av einum listafólki í fleiri umførum og harvið koma eitt sindur tættari at listini og tí skapandi tilgongdini. Tvey listafólk verða vald sum økislistafólk og koma á vitjan á útvaldum skúlum einaferð um vikuna í ein heilan mánað ella í longri tíðarskeið, alt í samráð við skúlan.
Sí listaleypa úrvalið frá Listaleypinum fyri skúlaárið 2016-17 á heimasíðuni: www.listaleypurin.fo
Har er eisini teldutøka umsóknarskjalið at finna. Dentur verður lagdur á, at umsøkjarar søkja teldutøkt og viðhefta skjalprógv, sum lýsir listaverkið. Listaleypurin velur skúlarnar, talið av vitjanum og avtalar framsýningartíð í samráði við skúlar og listafólk.
Listaleypurin vónar, at nógv listafólk søkja hendan møguleikan at bjóða sína list út á skúlar og forskúlar í Føroyum.
Meira kunning fæst frá Listaleypinum:
Gunnvá Zacharisen, verkætlanarleiðara
Tlf. 210125 – T-post: listaleypurin@listaleypurin.fo


text:
Marokko
Marokko (المغرب) er í Útnyrðingsafrika. Landið hevur landamørk til Vestursahara og Algeria. Strandarlinjan er til Atlantshavið fyri vestan og Miðjarðarhavið fyri norðan.
Innihaldsyvirlit
Søga[rætta | rætta wikitekst]
Berberfólkið var upprunafólkið í Útnyrðingsafrika. Berberfólkið tók við muslimskari trúgv, tá ið arábar løgdu Norðurafrika undir seg í 7. øld. Summi berberfólk vóru flakkfólk, summi vóru bøndur. Í Marokko byrjaði ein bólkur av ógvuliga gudsrøknum berberum heilagt kríggj at umvenda grannatjóðir sínar til gudrøknar muslimar. Teir bygdu sær høvuðsstað í Marrakech, sum gjørdist av størstu býum í Norðurafrika. Langar og breiðar gøtur við sølubúðum, ella basarum, sum teir nevndu tað, vórðu til í Marrakech, tí at handilsmenn komu hagar við vøru úr øllum almoravitaríkinum. Gøturnar í býnum uddu í handilsmonnum og trælum teirra, gøtuseljarum, tænarum, biddarum og handverkarum. Herovastin hjá berberum Abu Bakr stóð á odda fyri einum heri av viðhaldsmonnum, kallaðir almoravitar, ið fór suðureftir og gjørdi innrás í Gana. Í 1076 tóku teir høvuðsstaðin Kumbi.
Systinabarn Bakrs Yusuf ibn Tasjfin vaks um Almoravitaveldið og legði alt Norðurafrika undir seg og helt síðan leiðina fram til Spania, har hann vann sigur á kristnum herdeildum, sum hóttu sponsku muslimarnar. Í 1100 var alt tað muslimska Spania lagt afturat Almoravitaríkinum. Almoravitaríkið í Norðurafrika og Suðurspania stóð ikki leingi. Í 1120-árunum kyknaði ein onnur átrúnaðarlig berberrørsla, almohatar, í Marokko. Teir løgdu almoravitarnar í Spania undir at liva í marglæti. Oddamaður teirra Ibn Tumart savnaði teir í sterkan her. Við Abd al-Mumin kaliffi á odda tóku teir Marrakech frá almoravitum í 1147, og seinni løgdu teir undir seg Marokko og muslimska partin í Spania. Í 1163 hevði Abd al-Mumin fingið valdið yvir meginpartinum Norðurafrika eystur at Libya. Almohatar ráddu í Spania í eini 60 ár, men í 1212 máttu teir lúta fyri Alfonso 8. í bardagnum við Las Navas de Tolosa.
Spania hevði síðan 16. øld havt tvær støðir á strondini við Miðjarðarhav. Tær vóru grundin til, at partur í Marokko gjørdist spanskt varðland í 1912; eftir tað tóku spaniamenn seg inn í Riffjøll fyri sunnan. Har fingu teir mótstøðu frá berbum, sum búðu í Rif. Við Mohammed Abd-el-Krim á odda vunnu berbar á einari spanskari herdeild við Anual í 1921, og teir tóku tveir havnabýir, so at teir kunda útvega sær vápn og aðra hernaðarútgerð. Ikki fyrr enn berbar lupu á franska varðlandið í Marokko, eydnaðist fronskum og sponskum herdeildum í felag at vinna á teimum í 1925.
Til 1956 var Marokko franskt hjáland, og hevur hetta við sær, at nógvir marokkanarar duga franskt.
Marokkanskur tjóðardagur er 2. mars, til minnis um loysingina frá Fraklandi.
Í 1976 hersetti Marokko tveir triðingar av Vestursahara, og Móritania hersetti tann seinasta triðingin. Tá Móritania tók seg aftur í 1979, hersetti Marokko alt Vestursahara. Í spanska borgarakrígnum hersetti Franco Marokko.
Fólk og mál[rætta | rætta wikitekst]
Fólkið[rætta | rætta wikitekst]
Fólkið er samansett av arabarum og berbarum.
Mál[rætta | rætta wikitekst]
Umframt almenna málið arabiskt duga nógvir marokkanar franskt, hetta er ein leivd frá hjálandatíðini.
Berbarnir tosa málið berber, ið ikki líkist arabiskum.
Landalæra[rætta | rætta wikitekst]
- Jaðari: 2.017 km
- Landamørk: Algeria 1.559 km
- Strandarlinja: 1.835 km
- Hæddarmunir: Lægst: Sebkha Tah -55 m, Hægst: Jebel Toubkal 4.165 m
- Náttúrutilfeingi: fiskur, salt, jarn, zink
Býir[rætta | rætta wikitekst]
Av kendum býum kunnu nevnast
Jarðarbýti[rætta | rætta wikitekst]
- Dyrkað jørð: 21%
- Verðandi avgrøðir: 1%
- Verðandi grasgangir: 47%
- Skógur og skógarstrekki: 20%
- Annað: 11% (1993)
- Dyrkað land: 12.580 km² (1993)
Landslutir[rætta | rætta wikitekst]
16 landslutir eru í Marokko:
- Chaouia-Ouardigha
- Doukkala-Abda
- Fès-Boulemane
- Gharb-Chrarda-Béni Hssen
- Grand Casablanca
- Guelmim-Es Semara
- Laâyoune-Boujdour-Sakia El Hamra
- Marrakech-Tensift-El Haouz
- Meknès-Tafilalet
- Oriental
- Oued Ed-Dahab-Lagouira
- Rabat-Salé-Zemmour-Zaer
- Souss-Massa-Draâ
- Tadla-Azilal
- Tangier-Tétouan
- Taza-Al Hoceima-Taounate
Keldur[rætta | rætta wikitekst]
Slóðir úteftir[rætta | rætta wikitekst]


text:
Lestrarhandbók
Um viðurskifti viðvíkjandi lestri
Síðurnar undir teiginum "Lestrarlív" eru at rokna sum ein lestrarhandbók og venda sær mest til nýggj lesandi - og kanska eisini til tey uttanfyri Setrið, sum eru forvitin eftir at vita, hvussu tað er at vera lesandi á Setrinum.
Undir hesum tátti "Hent vitan um lestur" fæst at vita um ymisk umráðandi viðurskifti, sum viðvíkja sjálvum lestrinum á Setrinum, umframt nøkur góð ráð og nakrar orðafrágreiðingar, har greitt verður frá heitum og hugtøkum, sum verða nógv nýtt í universitetsheiminum.


text:
Sissel undir Slættaratindi, vinkonunar Svanaug, Sissel og Anne Berit, og Oddmar frammanfyri Risanum og Kellingini, Birgir framman fyri barnaheiminum á Eiði og Andy (Andreas Berg), Jógvan, Birgir og Oddmar avmyndaðir inni hjá Oddmar fyri tveimum árum síðani (Myndir: Birgir Kruse)
Á ferðini suður aftur, steðgaðu vit undir Slættaratindi, ið er Føroya hægsta fjall (882 metur). Mánadagin vóru allar tríggjar á toppinum saman við Eyðuni Berg. Longur niðri undir Slættaratindi sóu vit Risan og Kellingina uttan fyri Eiðiskoll, ið er skrædnaður, tí tey bæði skuldu draga Føroyar til Íslands. Og tað er sjón fyri søgn.
Á Eiði er barnaheimið hjá pápa mínum, Jógvan Kruse. Her búðu vit í tveimum umførum. Vit vóru eisini inni á gólvinum hjá Oddmar. Fyri tveimum árum síðani, vitjaði Andy, systkinabarnið í Berlin, her. Tá tók eg eina mynd av honum og pápanum Jógvan, inni hjá Oddmar.
Um kvøldið ótu vit á matstovuni Toscana í Havn og møttu seinni enn einum systkinabarni, Eyðun Berg, sum umframt at vera politistur, eisini er við í Faroe Adventure.


text:
Sveittatálmandi evni
Sveitti
Øll fólk sveitta. Tað er ein háttur hjá likami okkara at sleppa av við ymiskan ótørv.
Sveitti er ein væta við ymsum ótørvi í. Hesi evni eru organisk. Tey organisku evnini verða niðurbrotin av bakterium í húðini til evni, ið lukta illa. Um ein sveittar illa, kann lukturin verða sera rámandi. Sveittin verður gjørdur í sveittakirtlum, ið eru um allan kroppin.
Orsøkir til økta sveittamongd kunnu verða:
- Viðurskifti uttanífrá (øktur hiti)
- Kropslig rørsla
- Strongd og angist
Um húðin ofta er sveittut og slavin er lætt, at soppur, bakteriur og eksem koma í húðina. Tí er reinføri og evni ímóti sveitta neyðug hjá teimum, sum sveitta illa.
At fyribyrgja sveitta
Um ein sveittar illa undir arminum, gerst tað ikki betur, um tú nýtir klæðir úr tilgjørdum klædnatilfari og klæðir, ið sita ov tætt at kroppinum. Betur er at nýta bummulsklæði og onnur klæði, ið ikki eru gjørd úr tilgjørdum tilfari.
Sveittar tú illa um føturnar, skal tú ikki nýta skógvar, ið eru ov tættir.
Eitt gott kropsligt reinføri saman við sveitta-fyribyrgjandi evnum verja fyri ringum lukti.
Evni fyri sveitta
Evni, sum fyribyrgja ringum sveittalukti, eru ein partur av dagliga reinførinum hjá flestu fólkum. Hesi evni verða kallað deodorantar, og tey tarna bakteriunum í at niðurbróta evnini í sveittanum. Tey gera sostatt einki við sveitta-nøgdina. Onnur evni eru, sum ávirka sveittanøgdina, og hesi verða kallað antiperspirantar.
Antiperspirant verður nýtt, tá sveittamongdin er størri enn vanligt. Her verður serliga hugsað um sveitta undir arminum og fótasveitta.
Evni til viðgerð í samband við arm- og fótasveitta kann býtast í tveir bólkar:
- Sóttreinsandi evni (deodorantar) eru bakteriutálmandi og forða tíðskil sveittanum at niðurbrótast til illaluktandi evnir.
- Sveittatálmandi evnir (antiperspirantar) minka um sveittamongdina og forða teimum nervaimpulsum, ið seta gongd á sveittaútskiljingina. Aluminiumklorid er eitt dømi um sveittatálmandi evni. Hetta evnið virkar so, at tað læsir endarnar á sveittakertlunum saman.
Tað finnast vørur, ið bæði innihalda sóttreinsandi- og sveittatálmandi evnir.
Hesar framleiðsluvørur kunnu innihalda evni, ið eru vætubindandi, og sum kunnu virka linnandi og svalandi á húðina, t.d havalgur og aloe vera.
Aluminiumklorid
Aluminiumklorid virkar samanrykkjandi. Evnið gevur tilbúningunum eitt lágt pH, ið kann viðføra staðbundna øsing av húðini. Um tilbúningurin er pH-neutralur, verður eingin staðbundin øsing av húðini.
Evnið verður nýtt í ymiskum tilbúningarformi. Á apotekinum fæst aluminiumklorid sum flótandi, roll-on, stift, liniment, spray og krem.
Liniment (kutan-væta) finst bæði við vatn- og sprittstøði, sum roll-on. Tilbúningarnir verða sum oftast nýttir fyri armsveitta, men kunnu eisini nýtast fyri fótasveitta. Krem verður nýtt fyri bæði arm- og fótasveitta.
Aluminiumklorid liniment 20% roll-on frá Medic Team er grundað á vatn. Hetta verður nýtt fyri ringan sveitta og verður smurt á, tá tørvar.
Aluminiumklorid 25% spritt liniment roll-on verður nýtt fyri sera ringan sveitta, tá aðrir tilbúningar ikki hava hjálpt. Í hesum førum verður sveittamongdin tálmað í umleið 7 dagar eftir eina viðgerð. Tá steðgað verður við viðgerðini økist sveittamongdin líðandi aftur tær næstu 3 vikurnar. Tilbúningurin verður smurdur á heilt turra húð á kvøldi, áðrenn songartíð, og húðin skal lufttorna aftaná. Morgunin eftir verður húðin vaskað væl við sápu og vatni. Viðgerðin byrjar við, at smurt verður á tvey kvøld á rað, eina ferð um vikuna, til virknaður byrjar. Síðan verður viðgjørt 1-2 ferðir um vikuna, tá tørvar.
Aluminiumklorid kann ørkymla húðina og kann svíða og skriða, serstakliga um húðin ikki er nóg turr, tá smurt verður á.
Tað er ikki ráðiligt at nýta tilbúningin fyrr enn 2 dagar eftir hártøku undir arminum.
Aluminumklorid kann moyrna klæðir. Hetta hendir serliga, um húðin undir arminum ikki er turr, tá ein letur seg í .
Propanthelin
Propanthelin, sum finst í tablettunum Ercoril, er ein forskriftaheilivágur, sum virkar sveittatálmandi. Verður tó bert nýtt, um tað er serliga ringt, tí tað hevur onnur hjáárin við sær.
Far til lækna um:
- Tú hevur sveittað í longri tíð, og sveittamongdin økist
- Tú hevur plágandi sjónskan sveitta
- Tú hevur illgruna um húðbruna ella eksem
Sveittaluktur í pløggum
Vanliga er ongin trupulleiki at vaska sveittalukt úr klæðum, um tey tola vask á 95ºC. Um klæðini ikki tola so nógvan hita, eru eini ráð at stinga økið undir arminum á blusum/troyggum í vatn blandað við evni til sóttreinsan - t.d. Rodalon® e.l. Evnið virkar ikki, um sápurestir eru eftir í plagginum.
Vaskið plaggið eftir viðgerðina!


text:
Um drongin Herviliga Henry, sum finnur ...
Um drongin Herviliga Henry, sum finnur upp á so mangt, sum fær teg at ringja teg saman av látri.
Herviligi henry ger skálkabrøg, so tú r...
Herviligi henry ger skálkabrøg, so tú ringir teg saman av látri.
Um Herviliga Henry, drongin øll elska a...
Um Herviliga Henry, drongin øll elska at hata!
Fýra fantastiskar søgur um Herviliga He...
Fýra fantastiskar søgur um Herviliga Henry.
Fyrsta faktabók hjá Herviliga Henry
Fyrsta faktabók hjá Herviliga Henry
Um Herviliga Henry, drongin øll elska a...
Um Herviliga Henry, drongin øll elska at hata!
Um Herviliga Henry, drongin øll elska a...
Um Herviliga Henry, drongin øll elska at hata!
Herviligi Henry er eitt flogvit og øgil...
Herviligi Henry er eitt flogvit og øgiliga illavorðin. Bók nummar 14 í røðini.
Herviligi Henry er ein søgubók um ein ó...
Herviligi Henry er ein søgubók um ein ógvuliga forherðaðan drong.
Ein stuttlig bók um Herviliga Henry, su...
Ein stuttlig bók um Herviliga Henry, sum kom út í 2009, er nú uppafturprentað
Ein bók um Herviliga Henry, sum varð út...
Ein bók um Herviliga Henry, sum varð útseld nærum beinanvegin hon kom út, er nú uppafturprentað
Flogvitið Herviligi Henry finnur aftur ...
Flogvitið Herviligi Henry finnur aftur upp á okkurt illavorðið
Fýra nýggjar søgur um tann illavorðna h...
Fýra nýggjar søgur um tann illavorðna herviliga Henry
Ein ótrúliga forherðaður drongur, sum e...
Ein ótrúliga forherðaður drongur, sum eitur Herviligi Henry
Um Herviliga Henry, drongin øll elska a...
Um Herviliga Henry, drongin øll elska at hata, og skálkabrøgd hansara


text:
Virðir
Virði og reglugerð
6 góðir setningar um Hoyvíkar Skúla
- Í Hoyvíkar skúla samstarva heim og skúli
- Vit møta stundisliga og fyrireikað
- Vit virða hvør annan og ganga væl um skúlan og umhvørvið
- Vit eru íðin, høvisk og fyrikomandi
- Vit læra hvønn dag
- Inni er altíð arbeiðsfriður
Virði, sum vit leggja dent á
- Trivnaður
- Medábyrgd
- Samstarv
- Undran og forvitni
- Karmar
- Virðing
Hvat leggja vit í virðini:
Trivnaður:
Vit ynskja, at í skúlanum skal ein positivur andi valda. Vit hava skyldu til at skapa umstøður fyri trivnaði og menning hjá øllum, sum virka í skúlanum.
Medábyrgd:
Øll kenna sína ábyrgd í skúlanum. Medábyrgd og ávirkan fylgjast.
Samstarv:
Vit ynskja eitt opið og virðiligt samstarv millum næmingar, starvsfólk og heimini.
Undran og forvitni:
Vit ynskja eitt kveikjandi umhvørvi, sum innbjóðar til menning og vitan bæði fakliga og kreativt.
Karmar:
Karmarnir í skúlanum eru tryggir, sjónligir og álítandi.
Virðing:
Virðingin fyri hvør øðrum og umhvørvinum liggur til grund fyri øllum virksemi í skúlanum.


text:
Orð og lag: John H. Stockton
Týtt: Victor Danielsen
1. Kom, hvør ein sorgfull sál, og trúgv!
Hjá Gudi náði er,
og Jesus skal tær geva frið,
hann kærleik til tín ber.
Niðurlag:
Lít bert á hann, lít bert á hann,
lít bert á hann nú!
Hann teg frelsir, hann teg frelsir,
hann teg frelsir nú.
2. Tí Jesus læt sítt dýra blóð
at frelsa hvønn og ein;
kom, í tí keldu tváa tær,
og sál tín verður rein!
3. Ja, hann er eina vegurin
til hvílu fyri teg,
og lívið býður hann tær her
við trúgv, við trúgv á seg.
4. Hví ivast tú? Man náði hans
til tín ei røkka við,
og hevur offurdeyði hans
til tín ei vunnið frið!


text:
35 ár eru liðin síðani filmurin Taxi Driver varð frumsýndur. Minnist, eg sá hann í Keypmannahavn saman við øðrum føroyingum. Minnist eisini at eg koyrdi í grøna Volvo 144 bilinum hjá foreldrunum. Eftir at hava parkerað í Thorsgade koyrdi eg út fyri ein bil, sum eg ikki sá, fyrr enn ov seint var. Ongin skaði og alt spældi væl av, og púra uttan at fara í De Niro mode. Saman við E.T. er hetta yndisfilmurin. Kanska tí at báðir lata seg tulka í allar ættir, uttan at missa frásagnarligu styrkina. Tað er eyðkennið fyri eina góða søgu.
Kanska er søgan um Taxi Driver eitt Vjetnameftirmæli, har gul-svarta dreparamaskinan er flotin upp úr New York kloakkunum, sum ein blóðtystur leopardur, heldur enn bilur, gøddur av politikki og miðlum, sum við Bíbilskum undirtónum vil rudda alla óhumsku, so steinur ikki er eftir á steini.
Og kanska er søgan um E.T. einki annað enn ein science fiction versjón av Nýggja Testamenti og serliga jólaevangeliinum? Royn og hald tekstin saman við filminum, stig fyri stig. E.T. verður gloymdur á jørðini, bert børnini koma til hansara, hann doyr, men reisur upp aftur og meðan rúmdarfarið kemur eftir honum og førir hann upp í skýggini, er familjan savnað. - Goym meg í hjartanum, og eitt sindur í heilanum, og verð annars bara góður, eru seinastu boðini til Elliot, ið ber stavir E.T.'s, sum alfa og omega. Hvør veit, um ikki uttanjørðiskar verur skoða okkum, meðan vit hyggja?
Frá yndisfilminum, til yndishøvundan, Henrik Nordbrandt:
Måske er det hele i virkeligheden en film:
Livet optager os, døden fremkalder os.
I et stort mørkekammer famler vi os frem
og ved ikke engang, om vi får resultatet at se.


text:
1. maidagsrøða
Góðu áhoyrarar.
Lat meg byrja við at takka Norðstreymoyar Javnaðarfelag, Norðstreymoyar Tjóðveldisfelag og Vestmanna Arbeiðarafelag fyri, at tit skipa fyri hesum árliga tiltakinum á Reyða Torginum í Vestmanna. Og takk fyri tað álit, at eg var millum teirra, sum vórðu biðin at halda røðu í dag.
Gott fundarfólk.
Í dag er altjóða arbeiðaradagur. Stundum kallaður stríðsdagur og stundum fagnaðardagur hjá verkafjøldini.
Tað er í dag, vit koma saman at fagna felagsskapinum, samanhaldinum og rættvísinum, frælsinum frá kúgan og armóð, og tað er í dag, vit minna á týdningin av at standa saman, týdningin at verja okkum sjálvi og hvønn annan móti órættvísi.
“Tá tey lágløntu leggja niður arbeiðið, verða inntriv altíð gjørd, við teirri grundgeving, at verkfallið rakar lívsneyðug øki. Hvussu ber tað til, at tey eru láglønt, sum arbeiða á lívsneyðugum økjum?” Soleiðis tók danska verkaskaldið Carl Scharnberg til. Tit kenna kanska sitatið saman við eini blýantstekning av eini fattari kvinnu við uppsettum hári og mildum eygnabrá fremst í myndini. Hyggja vit væl at tekningini, síggja vit, at í bakgrundini er ein sjúkrahússong øðrumgein, har ein eldri kvinna situr boygd framyvir, og gjøgnum vindeygað aftanfyri hana síggja vit ein mann skumpa ein stóran kassa inn í ein flytibil. Hinumegin síggja vit eitt fólk somuleiðis sitandi á eini sjúkrahússong, men við bakinum til og í forgrundini eina konu, sum bendir seg niður yvir eina vaskispann. Carl Scharnberg, sum var virkin á vinstravonginum, skrivaði yrkingar og gjørdi tekningar, ið vístu á samfelagsligan ójavna.
Steðga vit á við spurningin hjá Carl Scharnberg, kunnu vit spyrja viðari; hvørji eru so tey lívsneyðugu økini talan er um? Og, eg veit ikki, hvussu tað er við tykkum, men hjá mær flyta tankarnir seg skjótt yvir í heilsu- og umsorganartænasturnar. Byrja vit við børnunum, so skulu tey verða væl ansað og ment hvønn dag, meðan foreldrini eru til arbeiðis, og tað eru ikki bara tey sum eru væl fyri, men eisini tey, sum eru sjúk, hava brek ella serligar avbjóðingar. Tá fólk í øllum aldri verða sjúk og óhjálpin, um tað so er í stutta ella langa tíð, so skulu tey hava neyðugu hjálpina og viðgerðina at koma fyri seg ella til læra at virka í gerandisdegnum hóast tað. Hetta arbeiðið fer fram á sjúkrahúsum, endurvenjingarstovnum, bú- og viðgerðarstovnum kring landið. Og so eru tað tey, sum eru gomul og ikki longur klára seg á sama hátt, sum fyrr, summi sjúk og óhjálpin, onnur einsom og illa fyri sálarliga. Hesi búgva antin heima hjá sær sjálvum ella á sambýlum, ellis- og røktarheimum, sum eru í næstan hvørjari bygd.
Størvini innan røkt, umsorgan og verju; størv sum hava við menniskju at gera, eru lívsneyðug, men láglønt øki.
Tað hevur verið ófriðarligt á almenna arbeiðsmarknaðinum síðan fyrstu samráðingarnar byrjaðu í heyst. Vit hava øll verið vitni til tvey stór verkføll innan nevndu lívsneyðugu økini – fyrst við arbeiðssteðginum hjá sjúkrarøktarfrøðingunum, sum legði stóran part av heilsuverkinum lamið og síðani arbeiðssteðginum hjá pedagogunum við avleidda arbeiðsbanninum, ið hevði við sær stórar avbjóðingar hjá fólkum í øllum arbeiðsøkjum at fáa børnini og onnur avvarandi ansað, meðan teirra egna arbeiði skuldi røkjast. Og eg hugsi við mær, at tvær skriður eru lopnar, ið eru við til at javna lønargjónna. Tí tað er ein gjógv á muni millum lønirnar í Føroyum, ein lønargjógv, ið er kjølfest í kynsbýtta arbeiðsmarknaðinum. Søguliga eru lønir til kvinnur væl lægri enn lønir til menn og søguliga hava vit innrættað okkara arbeiðsmarknað soleiðis, at býtt verður sundur í kvinnufak og mannsfak hóast tað á ongan hátt er nøkur natúrlóg at velja fak eftir kyni. Tað er ikki rættvíst, at virðið á arbeiðinum verður sett eftir, um tað eru kvinnur ella tað eru menn, ið vanliga gera arbeiðið.
Fakfeløgini hava staðið saman og stuðlað teimum feløgum, sum hava verið í verkfalli í teirra nýtslu av einasta stríðamboðnum, fakfeløgini hava undir fríu lønar- og sáttmálasamráðingunum, við alment at lýsa sín stuðul, og til seinast eisini at taka stig til samhugaarbeiðssteðg, sum kortini varð avblástur, tá semja fekst í lag.
Í Danmark hava feløgini staðið saman í samráðingarspurninginum, og tað hevur givið úrslit, nú semja varð funnin, sum gav øllum bólkunum munagott úrslit. Har fer partur av lønarkarminum til generellar lønarhækkanir og ein partur fer til líkaløn. Fyrr hevur partur av karminum verið settur av til láglønt undir almennum lønarsamráðingunum, men tað søguliga hendi hesaferð, at tað nú verður ein partur av karminum settur av til líkaløn. Dennis Kristensen, fráfarandi formaður í FOA segði eftir semjuna, at; “Talan er ikki um ovurhondsstórar upphæddir, men vónandi er hetta byrjanin av eini tilgongd at rekja upp ólíklønina í Danmark. Vit hava kravt mannfólkaløn til kvinnufakini, seinastu tíggju árini. Nú er hitt fyrsta lítla fetið stigið, ið vónandi verður tað fyrsta av mongum.”
Dimma legði herfyri fram lønirnar hjá teimum hægst løntu á almennum stovnum í Føroyum, og ein av undiryvirskriftunum var: “Heilsa er gull”. Og tað er veruliga í heilsuverkinum, at hægstu lønirnar eru at finna, men tá tosa vit sjálvandi um leiðaralønir. Tann eina av høgu lønunum breyt frá, við at vera serliga høg, við teirri grundgeving, at tað var so trupult at fáa nakran í starvið, og at fáa fólk at støðast í starvinum, at tað mátti gerast meira attraktivt. Tað er áhugavert, at tað verður hugsað soleiðis í mun til leiðslu, men tá kommunur hava trupult við at fáa fólk í røktarstørv, verður ikki hugsað, at neyðugt er at gera lønirnar á hesum økjum hægri fyri at gera tað meira attraktivt hjá fólki at útbúgva seg innan røkt og, at fasthalda teimum, sum longu hava neyðugu útbúgvingarnar á økjunum, so tey støðast í arbeiðinum. Gulllønirnar í heilsuverkinum, hava oftast eina leiðaraviðbót – ein viðbót, ið kann svara til eina mánaðarløn hjá einum røktarstarvsfólki - umframt, at lønin í sær sjálvum er høg, tí ábyrgdin í arbeiðinum verður hildin at skula endurspeglast í lønini, tá tú hevur fleiri fólk undir tær í fyritøkunum. Men her er ábyrgdarhugtakið, eftir míni meining, skeiklað, tí tá tú arbeiðir við menniskjum, er veruliga ábyrgdin ørðvísið enn í øðrum vinnum. Virðið á arbeiðinum er sett soleiðis, at nærri tú kemur brúkaranum, sum starvsbólkur, lægri er lønin. Longri tú ert burtur frá brúkaranum, hægri er lønin. Men tú hevur sanniliga stóra ábyrgd, sum tann ið er næstur brúkaranum við tíni fakkligheit og vitan at eygleiða og handla rætt útfrá umstøðunum, og tann ábyrgdin liggur á, eitt nú, røktarstarvsfólkinum, sum stendur til svars fyri útinnan av arbeiðinum og tekur avleiðingarnar, um alt ikki er rætt framfarið. Lønin má fylgja ábyrgdini í øllum løgum.
Tíbetur er politiskur vilji at javna lønirnar á almenna arbeiðsmarknaðinum. Tað sæst m.a. aftur í álitinum um javnstøðupolitik, sum landsstýriskvinnan í almannamálum legði fyri tingið fyri uml tveimum mánaðum síðani og við lønarnevndini, sum landstýriskvinnan í fíggjarmálum tók stig til síðsta summar samstarvi við fakfeløgini.
Javnstøðupolitikkurin er deildur upp í fimm fokusøki, harav eitt er javnstøða í arbeiðslívinum. Fleiri átøk skulu herundir setast í verk fyri at fáa ein javnari arbeiðsmarknað, sum spakuliga skal føra við sær eina uppgerð við siðbundna kynsbýtta arbeiðsmarknaðin. Tað snýr seg um parttíðarstørv, møguleikan fyri at arbeiða fulla tíð við at gera broytingar í vaktarskipanum og at minka munin á pensjónsuppsparingum. Álitið er sett upp í eina púra greið virkisætlan, við fokusøkjum, væl orðaðum átøkum við tíðarætlanum, ábyrgdarum og samstarvspartnarum, so tað er bara at lata arbeiðið ganga sum fyriskipað.
Við lønarnevndini síggja vit somuleiðis, at vilji er til at gera eitt javnari samfelag, eitt greiðari og rættvísari lønarbýti, við at seta eitt dagført virði á lønirnar. Endamálið við hesi nevndini er at kanna lønarlagið og koma við einum áliti um virði á arbeiði, so allar almennar lønir kunnu fáa rætt pláss í eini felags lønartalvu. Tað arbeiðið liggur stilt undir lønarsamráðingum, men tað hevur alstóran týdning, at lønarnevndararbeiðið verður tikið upp aftur, so lága virðingin av arbeiðinum á heilsu- og sosialøkinum ikki fær ta avleiðing, at fólk fara í aðra vinnu ella halda uppat at útbúgva seg í hesum lívsneyðugu økjunum.
Landsstýriskvinnan við fíggjarmálum segði í Degi og Viku 20. novembur í fjør, tað eru ávísir fakbólkar, ið leingi hava havt tørv á at fáa eina hægri løn. Við semjunum hjá sjúkrarøktarfrøðingunum og pedagogunum, er tað púra greitt fyri mær, at ein tilgongd byrjað, har tey, sum arbeiða á lívsneyðugum økjum ikki longur fara at vera láglønt.
Góðan altjóða arbeiðaradag, øll somul.
Rakul í Gerðinum
Forkvinna í Heilsurøktarafelagnum


text:
Á nevndarfundi í týskvøldið varð avgerð tikin um, at senda landslið okkara til Pallas Spelen, sum er innandurakapping í Malmø. Tvær ferðir áður hevur landsliðið verið til hesa kapping. Hetta var í 2011 og 2015.
Ætlanin hevur allatíðina verið, at landsliðið skal hava meira enn eina uppgávu hvørt summar. Í ár fall VU Spelen saman við oyggjaleikunum, so ikki bar til at fara til tær báðar kappingarnar. Tí hevur nevndin tikið avgerð um aftur at fara til innandurakappingina í Malmø, sum verður vikuskiftið 27. og 28. januar 2018. Ferðast verður umvegis Kastrup, niður fríggjamorgun 26. januar og upp sunnukvøldið 28. januar.
Krøv fyri at koma við skulu vera lokin 30. oktober. Tað eru krøvini til elitubólkin, sum verða galdandi, og skulu vera framd hetta seinasta árið, innan- og uttandura. Frá 1. desember 2016 til 30. oktober 2017.
Teresa Bláhamar, hevur enn bert verið á ungdómslandsliðnum, men eftir frálíku úrslit hennara í Gøtuborg í summar, fær hon nú eisini møguleika at umboða elitu-landsliðið.
Nevndin arbeiðir eisini við øðrum spennandi uppgávum til landsliðið umframt vit arbeiða víðari við fyrireikingum at fáa svensku/gotlendsku venjararnar Mattias Sunneborn og Jorma Jaaskelainen til Føroya komandi vár. Meira um alt hetta seinni.
Viðvíkjandi landsliðsarbeiði bleiv eisini tosað um eftir førimuni at økja NM luttøkuna til lendisrenning. Men støðið til NM er sera høgt í mun til føroyska renning, so tað krevst ein eyka venjingarinnsatsur enn tað vanliga, um hetta mál skal røkkast. Tí umhugsa vit at fyriskipa felagsvenjing við NM í lendisrenning fyri eyga.
Hetta var bert ein lítil kunning frá nevndarfundi okkara týskvøldið.
Tað skal vera spennandi at vera á landsliðnum. Tí vilja vit bjóða okkara landsliðsíðkarum fjølbroyttar avbjóðingar. Her oyl-liðið. Frá vinstru: Alda, Elisabet, Jan Elmar, Julian, Tórur,Margit, Rebekka og Oddvør. Marna væntar á myndini.(mynd: Gutti-foto)


text:
Bygningskunngerðin 2017
1.januar 2017 kom nýggja bygningskunngerðin BK17 í gildi, sum m.a. hevur til endamáls at tryggja grøna bygging, orkusparing og heilsugott inniumhvørvi, og er sostatt at meta sum eitt kærkomið amboð til øll tey, sum t.d. ætla at byggja, umbyggja ella umvæla ein bygning.
Føroyski byggisiðurin fer óivað at broytast munandi, nú BK17 er komin í gildi, tí hendan kunngerðin setur byggjarum fleiri krøv fyri at tryggja, at vit í Føroyum fáa sunnari og betri bygningar, sum fara at brúka munandi minni orku. Talan er um øll sløg av bygningum, tí høvuðsnýtsluøkið hjá BK17 er bústaðarbygging, frítíðarhús, øll sløg av vinnu- og stovnsbygging og onnur bygging s.s. bilhús, úthús, seyðahús og brunnar. Samstundis er BK17 galdandi fyri øll sløg av bygging t.v.s.
- Nýbygging
- Umbygging
- Umvæling
- Afturatbygging
- Broyting í nýtslu
- Niðurtøku av bygningi
Les eisini –> ÆTLAR TÚ AT BYGGJA ?
BK17 er í 8 kapittulum, sum hvør í sínum lagi snúgva seg um týdningarmikil viðurskifti viðv. byggiverkætlanum. Tað er týdningarmikið at seta seg væl inn í BK17, áðrenn farið verður undir eina byggiverkætlan fyri at tryggja, at verkætlanin fer fram á rættan hátt. BK17 leggur eisini upp til, at ein fær sær egnaðan ráðgeva, umframt eitt tætt samstarv millum tey, ið byggja, og byggimyndugleikan. Mælt verður til hetta fyri at tryggja, at endaliga úrslitið verður so gott sum til ber. Kunngerðin er drúgv, men teir ymisku kapittularnir snúgva seg í stuttum um fylgjandi ásetingar:
-
Fyrisitingarligar ásetingar
snýr seg m.a. um, hvørjar bygningar BK17 fevnir um, umframt hvørjir bygningar ikki verða raktir av kunngerðini. Er værkætlanin fevnd av BK17, so er næsta stig ein innleiðandi samrøða við kommunala byggimyndugleikan. Ert tú t.d. búsitandi í Tórshavnar kommunu, so verður mælt til, at tú beinanvegin í tilgongdini setur teg í samband við Tórshavnar kommununu og fært eina samrøðu í lag, sum skal tryggja, at tú fært greiðu á ymiskum upplýsingum um mannagongdina, t.d. at tú fært at vita, hvørjar ásetingar tí teimum ávísu kapittulunum í kunngerðini eru galdandi, um tín verkætlan er í samsvari við hesar ásetingar, hvat verkætlanartilfar kommunan krevur at fáa, planeringshæddir o.s.fr. Hetta er týdningarmikið, tí frábrigd frá BK17 kunnu vera í einstøku kommununum. Afturat hesum snýr hesin kapittulin seg eisini um formkrøv til umsóknartilfar, byggiloyvi, niðurtøku av bygningi, fráboðanarskyldu, ábyrgdina hjá kommunala byggimyndugleikanum viðv. aðrari lóggávu, fyribilsloyvi til at nýta grannagrundøki, loyvi um frávik o.a.
-
Byggiregulerandi ásetingar
snýr seg m.a. um byggirættin hjá tí einstaka, heildarmeting av bygninginum og óbygd øki s.s. tilhaldsøki, parkeringsøki, atkomu- og tilkoyringarøki. Hesar ásetingarnar eru tó ikki galdandi, um ein onnur byggisamtykt er, ið hevur aðrar ásetingar um avvarðandi viðurskifti.
-
Innrætting av bygningum
snýr seg m.a. um at bygningar skulu gerast og innrættast soleiðis, at øll kunnu nýta teir á fullgóðan hátt, tá ið hugsað verður um trygd, heilsu, atkomuviðurskifti, viðlíkahald og reinhald. Undantøk eru tó í hesum krøvunum, t.d. eru atkomuviðurskiftini øðrvísi fyri almennar bygningar í mun til sethús. Harumframt snýr hesin parturin seg eisini um krøv til bústaðarinnrætting og krøv um innrætting til bygningar, sum ikki eru bústaðir.
-
Konstruktiónir
snýr seg m.a. um, at bygningar skulu gerast soleiðis, at nýtslu-, trygdar-, haldgóðsku- og heilsuligu viðurskiftini eru nøktandi. Harumframt verður kravt, at arbeiðið skal gerast handverksliga rætt. Alt tað tilfar, sum verður nýtt, skal vera gagnligt til endamálið.
-
Brunaviðurskifti
ásetur m.a., at bygningar skulu gerast, innrættast og vera úr tílíkum tilfari, at teir geva nøktandi trygd móti eldi, og at eldurin ikki breiðir seg til aðrar bygningar á sama grundøki og til grannabygningar. Harumframt skulu byngingar til eina og hvørja tíð geva fólki, sum eru inni, góða trygd og góðar møguleikar at sleppa til rýmingar, tá ið eldur er í. Góðar umstøður skulu somuleiðis vera at bjarga fólkum og djórum út, umframt at sløkkja eld.
-
Inniumhvørvi
ásetur m.a., at bygningar skulu byggjast soleiðis, at eitt heilsuligt og trygdarliga nøktandi inniumhvørvi er í teimum rúmum í bygningunum, har ið fólk halda til. Kapittulin fevnir um termiskt inniumhvørvi, luftgóðsku, akustisk viðurskifti og ljós viðurskifti.
-
Orka
snýr seg um, at bygningar skulu byggjast soleiðis, at tað slepst undan óneyðugari orkunýtslu til upphiting, heitt vatn, køling, luftskifti og ljós, samstundis sum heilsuligu umstøðurnar eru nøktandi. Umbygging og aðrar munandi broytingar eru eisini fevndar av hesum krøvunum.
-
Innleggingar
snýr seg um, at innleggingar skulu gerast soleiðis, at tær ikki eru til vanda fyri fólk ella gera skaða á bygningin. Ásetingarnar fevna m.a. um innleggingar í einum bygningi og uttan fyri matrikulin, sum veita bygninginum ravmagn, gass, hita, kulda, frárenning og vatn til upphiting, køling, luftskifti og vatnnýtslu.
Skalt tú sum privatur ella serkønur í gongd við eina byggiverkætlan er hetta heildaryvirlitið av BK17 ikki nóg mikið til eina fullgóða fatan av kunngerðini. Veita.fo mælir øllum til at seta seg væl inn í kunngerðina. Hetta ber t.d. til við at lesa kunngerðina á heimasíðuni www.logir.fo, har ið kunngerðin liggur í ráum formi. Eisini ber til at venda sær til Landsverk og ogna sær ein bókling, har ið kunngerðin er sett upp í snøggum formi, ið ger tað lætt at finna runt í ymisku kapittulunum.
BK17 kann takast niður her!
Bygging sum ikki krevur byggiloyvi í Tórshavnar kommunu. Sí yvirlit her http://www.torshavn.fo/Default.aspx?pageid=1638


text:
Torbjørn Gøtuskeggi var bróður Sigmund, og teir vóru ættsynir Eyð hina Djúphugaðu.
Kona Torbjørn æt Guðrun, og tey áttu synirnar Tollak og Trónd. Torbjørn var ríkur maður og gamal, tá ið Føroyingasøga byrjar. Hann búði í Gøtu í Eysturoy.
Bróðirin Sigmundur var faðir Brestir og Beinir. Hann verður ikki lýstur í søguni, bara nevndur. Einki verður nevnt um bústað hansara, ella hvør kona hansara var.
Tróndur og Tollakur eru sostatt systkinabørn Brestis og Beinis, sum sostatt eisini hoyra til Gøtuskeggjaættina.


text:
- Tíðindi, mentan og ítróttur
Varðhaldsfongsling longd
Hon er nú til 20. apríl. Varðhaldsfongslingin varð longd í Føroya rætti fríggjadagin.
Tveir menn vórðu tiknir síðst í desember og varðhaldsfongslaðir, skuldsettir fyri grovan harðskap.
Menninir, sum eru 35 og 45 ára gamlir, nokta seg sekar í skuldsetingini.
Teir eru skuldsetir fyri í einum sethúsum í Havn at hava sparkað, sligið og trampað ein 46 ára gamlan mann í andlitið.
Politiið hevur roynt at avhoyrt álopna mannin, men uttan at fáa nakað burtur úr tí.
Kanningarnar hjá politinum eru lidnar, men bíðað verður eftir læknametingunum.
Sí eisini


text:
Í 1999 var eg á eini myndlistaframsýning hjá svenska fotografinum Elisabeth Ohlson Wallin í filmhúsinum í Keypmannahavn, hetta var tann nógv umrødda og útskeldaða framsýningin Ecce Homo, ið lýsir Jesu lív og lýðing í samkyndum samanhangum. Ein ordiliga góð og sterk fotolistaframsýning, tá framsýningin var av pilkaði eg plakatina fyri hana, ið hekk á talvuni úti í kafeterianum á RUC niður, og tók hana heim við og rammaði hana inn. Hetta er ein mynd av heilagaðu kvøldmáltíðini, ið prýður veggin við døgurðaborðið hjá okkum enn tann dag í dag. (myndin er lánt av síðuni hjá Elisabeth)
Henda framsýning hevur mær vitandi ikki vitja í Føroyum, hóast hon enn ferðast kring heimin. Nú fimta desember er mín kalendaragáva til tykkum at sleppa til hesa framsýning á tykkara egnu teldu.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 17 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Ari av Rana
05.02.2018 - 14:04
Tíðindi > Samfelag & Politikkur > Miðlar
Danski miðilin Journalisten hevur í dag stóra grein á síni heimasíðu, um stríðið millum Liljan Weihe, tíðindaleiðara í Kringvarpinum, og Johnny í Grótinum, stjóra í Kringvarpinum.
“Færøsk infight – nyhedschef fyret af direktøren for det nationale tv og radio” eitur greinin, sum roynir at lýsa stríðið millum tveir av valdmiklastu persónunum í føroyska samfelagnum.
Greinin sigur m.a. at stjórin í Kringvarpinum koyrdi tíðindaleiðaran fyri at verða illoyal, men at tíðindaleiðarin heldur, at hon gjørdi rætt at handla uppá illgrunan um at stjórin var ógegnigur.
Les greinina her.


text:
Í dag fyllir hansara easy listening hátign, Burt Bacharach, 90 ár. Í tí sambandi leitaði eg aftur á slóð.
Í 2002 spældi amerikanski punk bólkurin White Flag tvær konsertir í Føroyum saman við Clickhaze. Eina í Losjuni í Gøtu og eina í Lognbrá í Klaksvík. Grót skipaði fyri. Báðar konsertirnar vóru nokkso klikkaðar og høvdu dám av tí legendariska. Hvat hevur hetta við Burt Bacharach at gera? Jú, tað koma vit til. White Flag høvdu verið í Íslandi og spælt konsertir sum Kristin "Kiddi" Sæmundsson og aðrir skipaðu fyri. Kiddi og teir høvdu samband við Sólarn Solmunde og Jón Tyril úr Grót, og so var lag á monnum at skipa fyri konsertum. Hetta var partur av eini heimstúring, har White Flag túraðu við útgávuni History Is Fiction, ið var útgivin á Tutl!
Á konsertini í Losjuni manifesteraði ein blaðungur Benjamin Petersen seg sum gittarhetja, tá hann fór upp at jamma við White Flag. Hann spældi m.a. við gittaranum aftanfyri ryggin, og blakaði eisini gittaran upp í loft. Hetta var gittarin hjá Eric Erlandson, ið spældi við White Flag. Erlandsson var ikki ovurfegin um hendingina. Erlandsson spældi annars við í amerikanska bólkinum Hole, har navnframa Courtney Love var sangarinna.
Konsertin í Klaksvík hevði ein skítsvakan enda, har White Flag geilaðu fólkið upp til eitt monstrøst jamm, sum endaði við at tað vóru fleiri fólk á pallinum enn úti á gólvinum. Ein blaðung hondbóltsgenta tók mikrofonina frá sangaranum Pat Fear, improviseraði scat sang og gjørdi spagat í meðan. Haldi ikki hon nakrantíð hevði staðið á palli áður. Eftir lokna konsert tók Pat í økslina á mær, hugdi meg í eyguni, og segði álvarsliga "You are a lead singer. You just have to make a deal with Satan!" Javel, javel. Pat Fear, hvørs kristna navn var Bill Burtell, andaðist í 2013. Hann festi seg í minnið.
Bassleikarin í White Flag æt Ken Stringfellow. Hann er multi-instrumentalistur og hevur leikt gittar, bass og tangentar í fleiri ymsum bólkum. Hol var sett á yrkisleiðina við power pop bólkinum The Posies, og Stringfellow og Jon Auer úr The Posies vóru í fleiri ár limir í Big Star. Stringfellow spældi og túraði eisini við R.E.M. í eitt áramál. Stringfellow spælir m.a. frálíku synth solo'ina í 'Imitation of Life' (Reveal, 2001).
The Posies gjørdu m.a. eina innspæling av 'What The World Needs Now Is Love' saman við Burt Bacharach. Hendan útgávan endaði á soundtrackinum til fyrsta Austin Powers filmin. Eg spurdi Stringfellow um nokkso nógv av hesum ymiska, tá hann var í Føroyum á sinni. Minnist tó ikki um eg spurdi hann um Bacharach, men nú finnur man jú alt á internetinum.
Tað er ein góð versión teir hava gjørt her. Hon ljóðar sum ein "spleysa" útgáva av ávikavist Bacharach og The Posies innspælingunum, men tað riggar. Sangurin er framúr góður. Tá Bobby Kennedy bleiv skotin spældu útvarpsrásirnar í Los Angeles henda sangin á tamb (í útgávuni hjá Jackie DeShannon frá 1965).
What the world needs now is love, sweet love It's the only thing that there's just too little of What the world needs now is love, sweet love No, not just for some but for everyone


text:
Hey, næmingar og foreldur í 7.a!
Vit hittast á Farstøðini týskvøldið, longsta dag, kl. 18.
Siglt verður suður við Smyrli kl. 18.30. Tríggir lærarar eru við (Eyðun, Mariann og Chanett).
Túrurin kostar 200 kr fyri hvønn (sigling, bussur, gisting og møguliga matur umborð, kanska eisini svimjing). Annars er loyvt at hava eitt sindur av lummapengum við til okkurt góðgæti. Hvussu nógv? 50 kr. ella tað, sum foreldur og næmingar halda vera hóskandi til 1 samdøgur.
Kanska er loyvt at hava fartelefon við sær. Soviposa skulu øll hava við, ikki er neyðugt við undirlagi. Svimjiklæði kunnu eisini vera við, um vit fara í Pálshøll.
Vit gista í bygdarhúsinum í Porkeri. Mariann er úr Porkeri, og pápi hennara fer at vísa okkum bygdina. Kanska vitja vit eisini skúlan. Onkur stuttur túrur verður møguliga gingin, so gott er at hava hóskandi klæði og skógvar við.
Vit sigla norður aftur mikukvøldið (ónskvøldið) kl. 18.30, og veðrið verður væntandi gott.
Við ferðarkvøðu
Flokslærarin við toymi


text:
Gestur í Dansivali er Dann Strøm
12-02-2018
Dann hevur valt at hoyra: Der hersked en konge i Østerdal, Tróndarkvæði, Ud fra Drammen, Herr Sinklar og Sigmundskvæði nýggja
Bjarni Vestergaard skipar Der hersked en konge i Østerdal, Sumbingar kvøða. Suðuroyar norðara Dansifelag kvøðir Tróndarkvæði, Levi Niclasen skipar. Ud fra Drammen er vísa, sum sumbingar kvøða og sum Betty Poulsen skipar.Jens Kristian Jacobsen skipar Herr Sinklar í Jómsvíkingum. Og at enda skipar Hargin Joensen Sigmundskvæði nýggja í dansi í Sumba.


text:
Samhuga- og mótmælisskriv frá Ennibergi
Skamm fái tykkum, ið manna landstýri og samgongu, Javnaðarflokk, Tjóðveldi og Framsókn, at tit máa støðið undan føroyskari fiskivinnu, undan okkum føroysku fiskimonnum og undan búskapi Føroya sum frá líður, við tykkara skaðiligu nýskipan.
Tit 17 tingmenn og tykkara landstýrisfólk skriva søgu sum teir politikarar, ið fara at hava beint fyri landsins høvuðsvinnu á sjógvi og landi, sum føroyingar hava kent hana, sum fiskimenn hava stríðs fyri og í henni og hava – sum fyrsta lið í ’føðiketuni’ - føtt og klætt Føroya fólk í fleiri mansaldrar.
Tykkara almenna uppboðssøla drenar inntøkurnar frá føroyskum fiskimonnum niður í landskassan til at keypa tykkum atkvøður fyri. Hon tømir fiskivinnuna fyri kapital til nýggjar íløgur og nýggj vinnulig framtøk og tískil til komandi virðisskapan.
Fyrsta álop tykkara á fiskivinnuna sær út til at raka JFK harðast, so at Sjúrðarberg verður bundin við kei og manningin koyrd í land, og so at onnur fólk og onnur pláss í landinum enn tey, ið skapa virðini úr fiski okkara, kunnu fáa almenna inntøku ístaðin.
Tykkara fyrsta atsókn verður ikki hin seinasta, tá domino-effektin byrjar. Hon endar við, at vit ongar fiskimenn við sømiligum inntøkum eiga eftir, tí allur fiskur okkara verður veiddur av útlendskum leiguskipum við útlendskum fiskimonnum umborð (Anita umaftur) og bert føroyskum strámonnum eftir í vinnuni.
Við hesum fáu orðum vlja vit heilsa og stuðla manningini á Sjúrðarbergi, og øllum teimum manningum, ið fara at missa arbeiðið, tá ið landstýrið hevur tjóðartikið alla høvuðsvinnuna.
Vit taka undir við hvørjum orði, okkara starvsfelagar á Sjúrðarbergi hava skrivað.
Eftir okkara meting fer uppskotið um ’nýskipan’ (kollrenning) av fiskivinnuni at forkoma høvuðsvinnu Føroya, ið vit føroyingar skylda alla okkara tilvera sum framkomið land.
Vit lýsa samhuga við manningini á Sjúrðarbergi og vit mótmæla fiskivinnupolitikki sosialistiska landstýrisins og samgongunnar.
Fý vorðið tykkum, Javnaði, Tjóðveldi og Framsókn. Tit fara at hava nógv á samvitskuni. Men tykkara samvitska er kollektiv og nívir tykkum ikki so tungt.
Virðiliga,
Manningin á Ennibergi


text:
21. mars 2017Nr. 21
Kunngerð um endurvenjing innan sjúkrahúsverkið
Við heimild í § 6 a, stk. 4 í løgtingslóg nr. 64 frá 17. mai 2005 um sjúkrahúsverkið, sum broytt við løgtingslóg nr. 68 frá 22. mai 2015, verður ásett:
§ 1. Sjúkrahúsverkið veitir ókeypis endurvenjing til sjúklingar, sum hava læknafakliga grundaðan tørv á endurvenjing á sjúkrahúsi.
Stk. 2. Endurvenjing verður veitt, tá ið sjúklingur er innlagdur, men kann eisini verða veitt, tá ið sjúklingi tørvar ambulanta endurvenjing.
Stk. 3. Sjúkrahúsverkið kann, fyri at røkja sína skyldu sambært stk. 1, gera avtalur, m.a. um keyp av tænastum, við aðrar myndugleikar, stovnar og privatar veitarar.
§ 2. Endurvenjing fevnir um miðvísa, tíðaravmarkaða og fyriskipaða venjing, sum hevur til endamáls, at sjúklingurin í størst møguligan mun kann endurvinna sínar mistu førleikar, bæði likamliga, kognitivt og sálarliga.
§ 3. Endurvenjing verður veitt, tá ið lækni hevur staðfest ein tørv á endurvenjing, og byrjar, so skjótt sum tað er ráðiligt í mun til heilsustøðuna hjá sjúklinginum.
Stk. 2. Endurvenjingin endar, tá ið lækni hevur staðfest, at endurvenjing á sjúkrahúsi er liðug ella tá ið tað er staðfest, at førleikin ikki kann endurvinnast.
§ 4. Sjúkrahúsverkið tilnevnir eitt heilsustarvsfólk at hava ábyrgdina av at samskipa endurvenjingartilboðið til sjúklingin sambært hesi kunngerð.
Stk. 2. Skipað verður fyri innskrivingarsamrøðum og útskrivingarsamrøðum o.a. á sjúkrahúsinum, har avvarðandi heilsustarvsfólk, sjúklingurin, hansara avvarðandi og um neyðugt onnur luttaka.
Stk. 3. Um lækni metir, at sjúklinginum tørvar endurvenjing frá Almannaverki ella kommunu eftir útskrivan, skal sjúkrahúsverkið samstarva við hesar myndugleikar um framhaldandi endurvenjing.
Stk. 4. Um lækni metir, at sjúklingur, ið fær endurvenjing frá Almannaverki ella kommunu, tørvar endurvenjing frá sjúkrahúsi, skal sjúkrahúsverkið samstarva við hesar myndugleikar um framhaldandi endurvenjing.
Stk. 5. Samstarv sambært stk. 2-4 skal setast í verk skjótast gjørligt í endurvenjingartilgongdini.
§ 5. Í sambandi við, at endurvenjing verður veitt, skal sjúkrahúsverkið bjóða sjúklinginum eina endurvenjingarætlan.
Stk. 2. Endurvenjingarætlanin skal verða gjørd í samráð við sjúklingin.
Stk. 3. Byrjað verður við at lýsa endurvenjingartilgongdina, ímeðan sjúklingur er innlagdur ella undir ambulantari endurvenjing.
§ 6. Endurvenjingarætlanin skal í minsta lagi fevna um:
1) sjúkrasøguna hjá sjúklinginum,
2) frágreiðing um førleikar, herundir mistar førleikar hjá sjúklinginum,
3) innihaldið í endurvenjingartilboðnum á sjúkrahúsinum,
4) hvat endurvenjingin miðar ímóti í ítøkiliga førinum,
5) nær endurvenjingin byrjar, sbrt.§ 3, stk. 1,
6) nær endurvenjingin væntandi endar, sbrt. § 3, stk. 2,
7) hvør samskipar arbeiðið við endurvenjingini, sbrt. § 4, stk. 1, og
8) samtykki frá sjúklinginum til, at endurvenjingarætlanin kann latast øðrum viðkomandi myndugleikum.
§ 7. Sjúklingurin skal í seinasta lagi við útskrivan av sjúkrahúsi, ella tá ið ambulanta sjúkrahúsendurvenjingin er liðug, fáa endurvenjingarætlanina.
Stk. 2. Harumframt skal endurvenjingarætlanin, við samtykki frá sjúklinginum, latast avvarðandi kommunu, Almannaverkinum ella øðrum sjúkrahúsi, um endurvenjing skal halda áfram har.
§ 8. Henda kunngerð kemur í gildi dagin eftir, at hon er kunngjørd.
Heilsumálaráðið, 21. mars 2017
Sirið Stenberg (sign.)
landsstýrismaður
/ Turid Arge (sign.)


text:
Einogtjúgundi desember og støðugt lækkandi sól yvir Havnini. Í gjár fór eg út í Kjøtbúðina hjá Otto Reinert í Akranesgøtu at keypa tríggjar rullupylsur, sum Sámal handaði mær í gongini. Helst heimsins bestu av sínum slag. Koyrdi heim aftur í býin og steðgaði við Landsjúkarhúsið, sum sólin fangaði eina løtu innan hon fór undir Kirkjubøreyn, meðan tíðindini enn ganga og klokkan neyvan slóg hálvgum eitt. Koyrdi oman í Sandágerð.
Framsíðan á Dronning Alexandrines Hospital, sum Tórgarð teknaði í 1919, og grønklædda Landssjúkrahúsið glampaðu eina løtu í lágu vetrarsólini, eins og oljutangarnar á Viðarnesi og fraktkonteynararnir á Molanum. Meðan eg fangaði seinastu strálur, sum raktu Landsjúkrahúsið, flugu seks villgæs framvið og settu seg á bøin.
Hóast luftin er frostklár og alt er reint og óspilt, hongur politiska skæddan tung í luftini yvir høvuðsstaðnum. Nú gerst ikki myrkari. Seinrapartin í dag verður aftur larmandi mótmæli undir Tinghúsinum.
Jóan Pauli Joensen, professari, skrivar í hesum sambandi á Facebook um veikleikans treiskni. Hann siterar Hans Paula Johannesen, sum í bókini Jól á Halanum (1989) sigur, at tað ringasta veðrið var ivaveður, tá ein ikki visti um ein skuldi kasta ella ikki. Um íkomnu politisku støðuna, sigur Jóan Pauli, at vit í Føroyum so avgjørt eru í einum slíkum politiskum ivaveðri.
“Tað tykir mær eisini sum teir, sum í løtuni mynda landstýrið, bera brá av veikleikans treiskni. Tað átti at borið til at lurtað eftir fólkinum og givið sær tíð til at hugsa seg um, so vit fáa skilagóðar politiskar loysnir, sum eru okkum øllum at gagni og sum tæna landi og fólki og ikki trumfað nakað ígjøgnum, sum ikki er nóg væl eftirkannað. Tann ótryggleiki sum nú valdar, kemur ikki at føra nakað gott við sær og kann koma at skapa ruðuleika í landinum. Óvissa og ivi er ikki gott fyri fólk. Løgmaður hevur eina stóra ábyrgd,” sigur Jóan Pauli Joensen.
Niðanfyri sæst frysta brúgvin á Fiskanesi í 1959, tá teir leitaðu eftir Hans Hedtoft. Myndin er úr bókini Jól á Halanum (Óli Breckmann 1989). Ein ímynd av politiskari leiðslu beint nú. Brúgvin er avísað, einki sæst og skútan er um at koppa av klaka.


text:
Kentucky
Samveldið Kentucky (enskt: Commonwealth of Kentucky) er stakríki í Sambandsríkinum Amerika við umleið 4,3 mió. íbúgvum. Høvuðsstaðurin er Frankfort og størsti býurin er Louisville. Í norðri hevur Kentucky mark við Indiana og Ohio, í eystri við West Virginia og Virginia, í suðri við Tennessee, og í vestri við Illinois og Missouri. Har eru langar skógir, fjallarøðir og stórar áir, lág fjøll við dølum, trøum og fløtur við tubbaks-, mais- og bluegrassmarkum, sum Kentucky er kent fyri. Hesar stóru fløturnar við bláligum grasi, har teir hava stórt rossahald, og hiðani koma skjótastu rossini í USA til tær ymsu kappingarnar. Í Appalachiafjøllunum er væl av bæði koli og ymsum málmi.
Eyknevni er Blágrasstaturin (enskt: Blue Grass State).
Innihaldsyvirlit
Søga[rætta | rætta wikitekst]
Kentucky liggur á markinum millum Suður- og Norðurstatirnar. Ikki fyrr enn 1966 kom lóg um, at svørt og hvít skuldu ganga í sama skúla.
Indiánarnir[rætta | rætta wikitekst]
Í Kentucky fóru fólk at velta jørðina og dyrka ymiskar plantur, sum vuksu har. Hesin nýggi vinnuvegurin, at fólk dyrkaðu matin og ikki bara veiddu og savnaðu hann, hevði stóra framgongd við sær fyri adenafólkið í Norðurkentucky. Adenafólkið búði fram við Ohioá, tey veiddu savnaðu plantur og dyrkaðu til dømis mais, bønir, sólblómur og grasker [1], og tey búðu saman í smáum bygdum.
Adenafólkið var fyrsta fólk í USA, sum reisti stórar gravheyggjar, har teir persónar, ið høvdu havt at siga í samfelagum, vóru gravsettir [2]. Inni í gravheyggjunum vóru smá vanlig kømur við leirklíndum veggjum og stór kømur, bróstað, har líkini lógu. Við sær í grøvina fingu tey deyðu m.a. kopararmbond, úthøgdar steintalvur og útskornar tubbakspípur, sum høvdu verið nýttar um roykihøgtíðir. Adenahúsini vóru úr 4 m upp í 10 m í tvørmáti. Veggirnir vóru av stólpum, sum vórðu bundnir saman við greinum. Reisingin var strýtuskapað og takt við børki. Eldstaðurin var á miðjum gólvi.
Gravheyggjur. Mount Sterling, Kentucky.
Keldur[rætta | rætta wikitekst]
- ↑ "Search results for the topic "Adena-culture" at answers.com". Apax Partners. http://www.answers.com/topic/adena-culture.
- ↑ "An Introduction to North America's Native People – Adena (cabrillo.edu)". Cabrillo College. March 9, 2000. http://www.cabrillo.edu/~crsmith/adena.html.
Sí eisini[rætta | rætta wikitekst]


text:
King var føddur í Atlanta í Georgia í 1929. Hann var prestur og gjørdist gitin fyri røður sínar til frama fyri javnstøðu ímillum hvít og svørt. King var ávirkaður av Gandhi og fekk svartar amerikanarar at mótmæla friðarliga og virðiliga. Sjálvur var hann uppi í mongum mótmælisgongum og gjørdist tann navngitnasti og virðiligasti í borgararættindastríðnum. Hann varð myrdur í 1968; tað elvdi til harm og mikla vreiði, og ófriður brast á í 125 býum í USA.
Niðanfyri standa nakrar av talunum hjá Martin L. King.
Give Us the Ballot (1957)
Paul's Letter to American Christians (1958)
I Have a Dreame (1963)
Nobel Prize Acceptance Speech (1964)
Beyond Vietnam (1967)


text:
Hvat universitet er tað besta?
Tað ber illa til at svara hesum spurningi, tí ringt er at samanbera universitetini.
Tað veldst um, hvat tú ætlar tær at lesa, hvar tú ætlar tær at lesa og hvat endamálið við útbúgvingini hjá tær er.
Tað sum er besta loysnin fyri ein, er møguliga ikki tað besta fyri onkran annan.
Tað eru nakrir rankinglistar, serliga á internetium og serliga í teimum ensktmæltu londunum. Hesir skulu brúkast við fyrivarni. Teir kunnu vera gamlir og byggja oftani á grundarlag, sum kann vera sera skiftandi frá universiteti til universitets og oftani byggja teir á upplýsing frá universitetunum sjálvum.
Minst til tað er ikki altíð samband millum góðsku og stóran kostnað!
Nýt vit og skil, tá ið tú lesur kunningartilfar frá útbúgvingarstøðunum.
USA:
US news, um bachelorútbúgvingar
US news, um masterútbúgvingar
UK:
Financial Times - meting av MBA útbúgvingum
British Council - kunning um lestur í Stóra Bretlandi
Italia:
La Repubblica - síðan er á italskum
Týskland:
Humboldt-Foundation - meting av granskingini á týsku stovnunum
Um allan heim:


text:
Camping í Sandavági 26-28 aug 2016
So eru vit komin til Sandavágs, fríggjadagur kl 18:00
Annette og Brestir eru eisini komin vestur
Nógvir vognar, 84-85 vognar
Felagsmáltíðin var í høllini á Giljanesi, so camping.fo hevur bussar koyrandi
:)
Aisan food haldi eg tað var, fínasta slag 16 sløg av mati, so her var nokk av
mati :)
Lagi var bara heilt gott :o)
Vit bíðaðu ikki eftir bussinum, vit gingu til Sandavágs, mega gott veður
Uttan fyri hjá Brestir og Annette
Vit eru farin til Eydnu og Bartal ein túr :)
So hugnaligt :)
Leygarmorgun og vit ( bíða ) eftir Eydnu og Bartal. Sandavágur bjóðar øllum
morgunmat :)
Góður matur
Loppumarknaður
Norkir bilar boggy-bilar
Eydna keypti uppí ein beriposa til summarhúsið :)
Meiningin var at taka mynd av einari standmynd aftanfyri, men hon sæst ikki
so gott :o)
Fantastiska vakurt í Sandavági
Masa hevur broti beini, men hevur kempa seg vestur álíkavæl :)
Ein kaffimunn áðrenn grillin verður tendra
Fantastiska gott veður
Vognar allastaðnis
Orkestur og tað heila :)
Vit gera klárt at fara suður aftur
Ein mega góður campingtúrur við sera góðum veðri
Sandavágur 2015 >>>>


text:
Tekniska toymið hjá Vágs kommunu hevur seinastu vikuna arbeitt við at liðugtgera endurnýggjanina av vatnveitingini á havnarlagnum. Hetta hevur í styttri tíðarskeið um vikuskifti ávirkað nakrar av brúkarunum í kommununi; og skuldi hetta nú verið komið í rætt lag.
Vatnveitingin á havnalagnum trongdi til dagføringar og vatnnýtslan var eisini hægri enn ætlað, orsaka av lekum. Við tað at nýggj vatnleiðing er løgd á havnalagnum er hetta nú rættað, soleiðis at ongir lekar eru og vatnnýtslan av somu orsøk bara er í mun til nýtsluna hjá virkjum á havnalagnum.
Vágs kommuna hevur seinastu árini miðvíst arbeitt við at endurnýggja vatnveitingina í kommununi. Nógv stór arbeiðir eru gjørd og í komandi tíðum verða eisini fleiri tillagingar gjørdar, til gangs fyri brúkararnir.


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 6460 1655363
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
At missa foreldur ella systkin er eitt tað ringasta, sum kann henda fyri eitt barn. Man verður so keddur,
og sorgin verður so stór, at alt kennist meiningsleyst. Hví skuldi hetta henda fyri meg? Hugsar ein ofta. Tað er so órættvíst, ræðuligt, syrgiligt og meiningsleyst.
Men tú ert ikki einsamøll/einsamallur við hesum. Í Føroyum eru fleiri onnur børn, sum hava upplivað nakað tað sama sum tú. Fleiri av hesum børnum, møtast í bólkum, fyri at tosa saman, um tað tey hava upplivað, hvussu tey hava tað og mangt annað. Tey siga, at tað kennist gott at tosa við onnur, sum hava roynt tað sama sum tey, og tí vita, hvat tey tosa um. Hini vinfólkini og floksfelagarnir vita ikki hvussu tað kennist at hava mist og kunnu tí ofta koma til at siga ting, sum man blívur uppaftur meiri keddur av ella kanska illur.
Tey vita t.d. ikki,
- at tá man hevur mist einaferð, er man SO bangin fyri, at tað skal henda aftur. Tí fer man kanska ofta út úr tímanum, uttan at siga hví, fyri at ringja og vita um nakað er hent við hinum, har heima.
- tey hugsa heldur ikki um, at man kann vera keddur í langa tíð aftan á
- at man kann vera illsintari enn man var fyrr,
- at man ofta ikki orkar at vera saman við nøkrum ella at tosa við nakran
- at man kann virka avvísandi og súrur, men innaní er man jú bara so ræðuliga keddur.
- at man kann vera keddur av lívinum og ikki orka at liva
- at man ikki orkar at eta
- at alt virkar líkamikið og meiningsleyst
- at man gott kann vera glaður inn í millum
- at man ikki grætur alla tíðina
o.s.fr.
Sorg er tung at bera einsamallur, og tí er umráðandi, at tú finnur tær onkran at tosa við. Tá verður sorgin lættari at bera.
Hevur tú hug at tosa við onkran, sum hevur roynt tað sama sum tú og tí skilir, hvat tú tosar um, kanst tú seta teg í samband við okkum. Vit hava barna- og ungdóms bólkar fyri børn og ung, sum hava mist foreldur ella systkin. Vit møtast aðruhvørja viku og tú ert vælkomin við.
Áðrenn tú kemur í ein bólk, bjóða vit tær, saman við einum vaksnum, til eitt prát um, hvat vit gera í bólkunum.


text:
Føroyar undirrita samstarvsavtalu um gransking í Arktisk
Landsstýrismaðurin í Uttanríkis- og Vinnumálum hevur 11. mai, saman við hinum uttanríkisráðharrunum í Arktis, luttikið á ráðharrafundi í Fairbanks, Alaska. Rex Tillerson, amerikanski uttanríkisráðharrin, var vertur. Fundurin var tann seinasti undir amerikanska formansskapinum og samstundis startskotið til finska formansskapin komandi tvey árini.
Á fundinum undirritaði Poul Michelsen samstarvsavtalu um arktiska gransking vegna Føroyar. Harumframt varð avgjørt at ganga sjey umsóknum um eygleiðarastøðu í Arktiska Ráðnum á møti, har ímillum umsóknini frá Útnorðurráðnum. Eisini fekk landsstýrismaðurin høvið at heilsa upp á amerikanska uttanríkisráðharran.
“Tað er av týdningi, at Føroyar hava ein virknan leiklut í arktiska samstarvinum á øllum viðkomandi økjum, ikki minst á granskingarøkinum. Áhugin fyri at granska arktisk viðurskifti er vaksin alsamt seinastu árini. Ein hópur av altjóða granskingarverkætlanum er settur í verk fyri at kanna, hvørji árin veðurlagsbroytingar og økt vinnuligt virksemi hava á náttúruna og samfeløgini á arktiska økinum. Í Føroyum eru sera góðar fyritreytir fyri at granska havlívfrøði og veðurlagsbroytingar, sum ávirka havið, eitt nú hita, streym og súrgan. Eisini er sera viðkomandi at granska útbreiðslu og flutning av dálkingarevnum, og hvørji árin tey hava á djór og fólk. Føroyskir granskarar hava í nógv ár luttikið í verkætlanum, og hevur tað verið bæði í arbeiðsbólkunum í Arktiska Ráðnum og í øðrum arktiskum verkætlanum,” sigur Poul Michelsen, landsstýrismaður. “Harumframt fegnist eg um, at tað eydnaðist okkum at fáa neyðuga stuðulin frá hinum limalondunum til umsóknina frá Útnorðurráðnum, soleiðis at hon slapp ígjøgnum nálareygað. Tað er eingin loyna, at áhugin fyri Arktiska Ráðnum og tí arbeiði, ið verður gjørt har, alsamt økist og harvið eisini talið av teimum, sum ynskja eygleiðarastøðu í Arktiska Ráðnum.”
Arktiska ráðið er einasta formliga millumtjóðasamstarv um arktisk viðurskifti. Limalondini eru USA, Russland, Kanada, Svøríki, Finnland, Noreg, Ísland og Kongsríki Danmarkar (Danmark, Føroyar og Grønland). Flestu evnini, sum verða viðgjørd í Arktiska Ráðnum, eru yvirtikin málsøki, og tí er týdningarmikið, at Føroyar eru við til at orða og menna avgerðir, sum verða tiknar, so at tær hóska til føroysk viðurskifti.
Sí:Agreement on Enhancing International Arctic Scientific Cooperation
Mynd: Poul Michelsen, landstýrismaður í uttanríkismálum, Rex Tillerson, amerikanskur uttanríkisráðharri, Suka K. Frederiksen, grønlendsk landsstýriskvinna í uttanríkismálum og Anders Samuelsen, danskur uttanríkisráðharri.
Kelda: uvmr.fo


text:
Á Skála verður aftur í ár skipað fyri tiltakinum "jól á Gamlavegi"
Tiltakið verður leygardagin 2. des. og sunnudagin 4. des.
Stigtakararnir vóna at síggja nógv fólk, og eru øll hjartaliga vælkomin.
Skráin
Leygardagurin 2. desember
Kl. 17.30 Jólatræið tendrar uttanfyri fornminnishúsið
Kl. 18.00 Fornminnishúsið er opið
Kl. 18.00 Jólamyndatøka í fornminnishúsinum
Kl. 18.00 Neystini lata upp: Søla av hondgjørdum lutum
Kl. 18.00 Fesk súpan og pylsubreyð til sølu á Bakkanum
Kl. 18.00 Vaflur, te og kaffi til sølu í “Kajbergsa lon”
Kl. 18.00 Barnaítriv á Neystaloftinum
Kl. 19.30 Felagssangur við tónleikainnsløgum frá lokalum kreftum í Gamla turkihúsi
Kl. 21.30 Neystini lata aftur
Sunnudagin 3. desembur
Kl. 14.30 Neystini lata upp: Søla av hondgjørdum lutum
Kl. 14.30 Smyrjibreyð, te og kaffi til sølu á Bakkanum
Kl. 14.30 Vaflur, te og kaffi til sølu í “Kajbergsa lon”
Kl. 14.30 Jólamyndatøka í fornminnishúsinum
Kl. 14.30 Kaffisøla og ris a la mande í fornminnishúsinum
Kl. 15.00 Jólaskipið kemur, - jólamenninir bjóða okkurt gott
Kl. 15.30 Barnaítriv á Neystaloftinum
Kl. 16.00 Sangframførsla við Markusi Olsen í “Kajbergsa lon”
Kl. 17.00 Kristina Steingrund syngur í “Smáttuni hjá Jacobinu”
Kl. 17.30 Sangframførsla við Jónu Jacobsen & co. í Gamla turkihúsi
Kl. 18.30 Neystini lata aftur


text:
Hugnakvøld um staðarnøvn í Hósvík
Fyri at varpa ljós á stóra arbeiðið við staðarnøvnum í Sunda kommunu, verður í vetur skipa fyri kunnandi hugnakvøldum, har greitt verður frá arbeiðnum.
Mikukvøldið 15. november kl. 19.00 verður hugnakvøld í róðrarneystinum í Hósvík har greitt verður frá verkætlanini og Hans Erland í Brekkunum sigur frá ymsum forkunnugum um staðarnøvnini í Hósvík.
lagt verður upp til, at bygdafólk og onnur við áhuga fyri staðarnøvnum møta. Høvi verður at seta spurningar og koma við viðmerkingum.
Tað var í apríl mánað 2016, at verkætlanin "Staðarnøvn í Sunda kommunu" varð almannakunngjørd á hátíðarløtu í Tjørnuvík.
Øll eru hjartaliga vælkomin.
Kunnað teg meira um staðarnøvn her: sunda.kort.fo


text:
Skarvur
Skarvur (frøðiheiti: Phalacrocorax aristotelis) er stórur fuglur, nakað sum lómur. Liturin er svartgrønur. Nevið er langt og klænt við stórum hvøssum króki á. Føturnir eru svartir; einans hin tvey ára gamli hevur hvítar føtur og er tí kallaður "skóleysi-skarvur". Summir hava ein høgan klænan topp standandi upp av heysinum, teir eru kallaðir toppskarvar. Skarvur er her alt árið. Mest halda teir seg fram við landi, har teir íðuliga kava niður á botn eftir fiski. Tungfloyttir eru teir, men til at sleppa undir gera teir eitt lop upp úr sjónum, og við høvdinum fyri hirða teir seg so djúpt í kav. Ofta koma teir upp aftur við fiski, mest seiði ella berggyltu, sum teir sletta við eina løtu, áðrenn teir svølgja. Um náttina sita teir fleiri í flokki uppi á sjóvarklettunum og sova. So fast sova teir, at menn, ið stillisliga fara at, kunna lúra seg til og taka "svøvnskarvarnar" ein fyri og annan eftir. Tað sigst tó, at kemur nakar millum skarvarnar og sjógvin, so vakna teir og tuska til sjós.
Skarvur eigur í grovum gloprutum urðum. Eggini eru 3, sera lítil og kløn; tey hava tvinnanda skøl, eitt tunt, grønligt innari og eitt grovt, hvítt ytri. Hvítin er so tunnur, at hann loypur ikki saman, um eggið verður kókað. Tá ið ungin kemur út, er hann nakin, men skjótt fær hann dimmbrúnt dún. Frá tíðliga á vári til út at hásumri verpa teir, so í sama skarvabøli er at síggja egg og stapaðir ungar og floygdir ungar alt í senn. Teir stóru ungarnir eru góðir at eta og verða tí ofta tiknir inni á bølinum; tá er ræðuligt gorr og skrenj av teimum gomlu, sum har inni eru. Ungfuglarnir kennast frá hinum gomlu av tí, at teir eru morlittir.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
- Tíðindi, mentan og ítróttur
Vilja ikki kunna um tilbúgvingarætlanina
Tak niður
Kommunulæknafelagið fer ikki at kunna Heilsutrygd um undantøk í verkfalli, hóast Heilsutrygd hevur víst á, at stovnurin kann ikki góðtaka, at tað er so óvist, hvussu tilbúgvingin verður skipað.
Stjórin á Heilsutrygd, Egil á Bø hevur fleiri ferðir heitt á Kommunulæknafelagið um at kunna um tilbúgvingarætlanina hjá Kommunulæknafelagnum undir einum møguligum verkfalli.
Kommunulæknafelagið sáttmálaleyst
Men Sambært Marjus Dam, formanni í Kommunulæknafelagnum, so ætla tey ikki at kunna Heilsutrygd fyrr enn 24 tímar undan einum møguligum verkfalli, tí kommunulæknafelagið hevur síðan 1. mai ikki havt nakran galdandi sáttmála.
- Heilsutrygd kann ikki fáa ein sáttmála við kommunulæknafelagið um, hvussu vit arbeiða, tá ið vit ikki hava ein sáttmála, sigur formaðurin í Kommunulæknafelagnum.
Í seinasta teldupostinum frá Heilsutrygd til Kommunulæknafelagið, skrivar Egil á Bø, stjóri, millum annað, at Heilsutrygd ikki kann góðtaka óvissuna um, hvussu skipanin fer at virka í einum møguligum verkfalli.
Meta um støðuna frá degi til dags
Marjus Dam sigur tó, at felagið hevur svarað Heilsutrygd fleiri ferðir, at kommunulæknarnir fara at taka sær av bráðfeingisarbeiði í einum møguligum verkfalli, og at mett verður um tørvin á hjálp í hvørjum einstøkum føri.
Felagið hevur ongar royndir í slíkum verkfallstøðum, og tí er tað ómøguligt hjá felagnum neyvt at greiða frá, hvussu mannagongdin verður, sigur formaðurin.
- Vit hava eina tilbúgvingarætlan klára, og tað er ábyrgdarfult, at vit meta um støðuna frá degi til dags, tí at tað gevur fleksibilitetin, sum skal til, fyri at man kann hava eina tilbúgving, sum er nøktandi, sigur formaðurin í Kommunulæknafelagnum um tilbúgvingarætlanina hjá felagnum.
Sí eisini


text:
1889
Innihaldsyvirlit
Hendingar[rætta | rætta wikitekst]
- 27. januar - Føringafelag verður stovnað í Havn at virka føroyskum máli og mentan at frama.
- Mortensens handil keypir fyrsta føroyska dampskipið “Føring”. Hann sigldi við fiski til Suðurevropa, og heim við aftur høvdu teir salt og aðrar vørur.
- Jákup Jakobsen doktari leggur fram sítt nýggja føroyska stavingarlag. Hetta byggir á framburðin (ljóðfrøðina) og ikki á upprunan (upprunafrøðina) sum stavingarlagið hjá Hammershaimb.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 20. apríl - Adolf Hitler
- 30. november - Edward Mitens (fyrr Mortensen), føroyskur politikari, løgtingslimur og løgtingsformaður.


text:
Lægri el-prisir til húsarhald og vinnu
21. apríl 2017
Føroysku húsarhaldini og vinnan fáa stórar ágóðar av lægri el-prísum, um vit skipa ein frían el-marknað við aktørum, sum kappast um at veita bíliga og dygdargóða varandi orku
Føroysku húsarhaldini og vinnan kunnu framyvir fáa stórar ágóðar av lægri el-prísum, um vit bera okkum rætt at og skipa ein frían el-marknað, har ein fræls vinna við nógvum aktørum kappast um at veita bíliga og dygdargóða orku til samfelagið.
Á orkuráðstevnuni hjá Sambandsflokkinum 7. apríl, var nærum full politisk semja um, at ein frælsur og gjøgnumskygdur el-marknaður er vegurin fram til at útbyggja varandi orkuna munandi og tryggja lægri prísir til húsarhald og vinnu. Harvið kann kappingarførið hjá verandi vinnu styrkjast munandi og nýggir vinnumøguleikar taka seg upp.
Danski orkumálaráðharrin, Lars Christian Lilleholt, vísti á stóru framstigini, ið eru hend innan varandi orku í Europa og legði serligan dent á týdningin av at skapa ein frælsan el-marknað fyri at náa grønu orkumálunum. Hann segði, at tað at fáa ein frælsan el-marknað og fremja útbyggingar av grønari orku, ganga hond í hond og hanga óloysiliga saman.
Føroyingar kunnu læra av royndum frá øðrum londum, har ið el-marknaðurin er býttur upp í trý, nevniliga 1. el-framleiðsla, 2. net og 3. el-søla. Vanliga verður netið umsitið av einum almennum felag, meðan el-framleiðsla og el-søla verða bjóðað út til privatu vinnuna at taka sær.
Hetta uppbýtið í tríggjar lutir, er við til at tryggja kapping innan bæði el-framleiðslu og el-sølu. Kappingin tryggjar mest møguligan effektivitet, innovatión og lægri prísir.
Sostatt varð greiði boðskapurin frá orkuráðstevnuni, at politiski myndugleikin sum skjótast eigur at broyta verandi lóggávu og loyva privatu vinnuni og fólkinum framat í framleiðslu og sølu.
Sí fleiri myndir á Facebook-vegginum hjá Sambandsflokkinum: Facebook - Sambandsflokkurin
Les meira: Grøn orka: nýggja vinna við nýggjum størvum
Lesa meira: Føroysk grøn orka heldur enn innflutt svørt orka
Lesa meira: Sera væl eydnað ráðstevna um grøna orku
RN
Aftur


text:
Eitt kvøldið vóru børnini í Sørvági farin oman til Leitisvatns at spæla. Tá kom nykurin í skapilsi av einum stórum hesti til teirra, og tey so fegin upp á bakið á honum. Best sum tey vóru setst, fór hesturin við teimum beinan vegin oman til vatnið. Minsti drongurin, sum ikki var sloppin uppá, varð nú ræddur og rópaði á beiggja sín Niklas, sum sat uppi á hestinum: “Nyka beiggi!” (barnið dugdi ikki reiðiliga at tala enn). Nykurin, ið helt tað vera navn sítt, ið rópað varð, misti nú megi og hvarv; men børnini vóru bjargað. Sagt er, at, tá ið nykurin hoyrir navn sítt nevna, missir hann allan mátt.
Ofta hvurvu fólk tá, sum gingu fram við Leitisvatni, men lunguni komu aftur á vatnið at flóta. Nykurin skuldi tað vera, ið forkom fólki har.
Einaferð fór presturin Rasmus Ganting við húskalli sínum úr Sørvági og skuldi heim til Miðvágs. Tá ið teir komu at ánni, stóð ein hestur har við Vatnsoyrar, og prestur, sum vildi sleppa undan at vaða, bað dreingin leiða hann til sín. Tá ið drongurin skuldi leggja hondina á hann til at taka, leyp hesturin undan, og gryftin stóð frá honum beint í vatnið. Har hvarv hann.
Eina aðra ferð, tá ið Rasmus Ganting fór út um vatn og kom út á Vatnsbrekku oman fyri Vatnsoyrar, sat eitt har á rættini (kallað Vatnarætt) og greiddi sær við einum gullkambi. Nú skuldi hann verða sitandi, segði prestur - hann visti, at tað var nykurin, tí nykurin kann skapa seg í fólkalíki. Hann tekur ein stein í hondina, kastar av gøtuni oman á sandin og tekur at lesa upp yvir honum. Steinurin veksur og verður til stóran klett. “Nú skalt tú í steinin”, sigur prestur og rekur (mánar) so nykin inn. Tá sást nykurin ikki aftur, men steinurin vísist enn og eitur Leiðisteinur
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Líkt er til, at nýggja byggireglugerðin hjá dønum fer at hava ásetingar um, at sólfangarar verða settir á tekjurnar. Hetta er tó bert galdandi, tá tekjur verða umvældar á bygningum, har nýtslan av heitum vatni er meira enn 2.000 litrar um døgnið.
Nýggja danska byggireglugerðin fer at hava hørð krøv til orkusparing. Ónøgd hevur verið við, at krøvini í sambandi við umvælingar eru so strong, at tað fíggarliga ikki loysir seg at fara undir umvælingar. Hesum er nú funnin ein loysn fyri, soleiðis at krøvini einans eru galdandi fyri íløgur, ið svara seg fíggjarliga.
Kelda: bygnet.dk


text:
Ari av Rana
18.01.2018 - 12:34
Ítróttur > Ítróttur > Hondbóltur
Privatu myndirnar hjá Noru Mørk eru farnar vítt umkring. Seinastu dagarnar hevur nógv ljós verið á menninar á norska hondbóltslandsliðinum, sum hava havt og deilt myndirnar.
Nú er komið fram, at leikarar á norska U-21 landsliðið í íshokki eisini hava havt myndirnar. Norska íshokkisambandið hevur vátta fyri VG, at eisini har hava leikararnir deilt myndirnar.
Pápi Noru Mørk setti seg í samband við aðalskrivaran í íshokkisambandinum 12. desember, og kravdi, at landsliðsvenjarin tók eitt álvars prát við leikararnar.
Íshokkisambandið gjørdi skjótt av, og prátaði við leikararnar. Sagt varð, at leikararnir ikki skuldi deila myndirnar. Íshokkisambandið metur, at leikararnir tóku tað til sín.
Nora Mørk krevur 1,7 mió. krónur í endurgjaldi frá 15 persónum, sum hava deilt myndirnar.


text:
Tel. +298 239690
Ognin er seld
Handil í Saltangará, mál 514
Heiðavegur 31, Saltangará
Handil
Upplýsingar um bústaðin
Í høvuðsgøtuni í Saltangará
Handilin- og goymsluhølini verða hervið lýstur til sølu.
Hann er sera væl egnaður til handil og kioskvirksemið í veghædd: Talan er um stórt handilshøli, skrivstova, matarhøll, WC og goymsla, sum er 354,10 m² til støddar.
Kjallarahæddin verður brúkt til goymslu, umframt er fýrrúm, el-rúm og lyfta til miðhædd. Stór ídnaðar hurð til móttøku av vøru. Kjallarahæddin er 114,31 m² til støddar.
Báðar hæddirnar eru í góðum standi.
Hølini eru eisini egnaði til onnur endamál. Í løtuni er ognin útleiga.
Hava tit brúk fyri góðum hølum til handil, skrivstovu ella goymslu, so eru tit vælkomin at kontaktað okkum.
Ognin verður seld um hóskandi boð fæst. Vælkomin at seta tygum í samband við Meklarin.
Smálutirnir í lýsingini tykjast rættir, men full vissa kann ikki veitast fyri teimum.
Bústaður
Heiðavegur 31
600 Saltangará
Upplýsingar um Runavíkar kommunu
-
-
Barnaansing
Vøggustovugjald / Barnagarðsgjald
2.200,00
/ 1.775,00
-
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
*Roknað tey næstu 0 árini, eftir
rentustuðul á 35% (1. árið) er tikin av (kr. 0,-)
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Handil í Saltangará, mál 514
Heiðavegur 31
600 Saltangará
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Tíðindi
Landsbókasavnið søkir eftir avloysara í 1 ár til at byrja 18. juni 2018 ella skjótast til ber. Starvið er parttíðarstarv og arb… Les meira »
28. apríl verður sjónleikarin og leikstjórin Eyđun Johannessen 80 ár. Eyðun var fyrsti føroyingur við útbúgving sum sjónleikari. V… Les meira »
Tann 16. apríl byrjaði Elin Brimheim Heinesen í starvi sum fyristøðufólk á Ljóðbókatænastuni hjá Landsbókasavninum. Uppgávurnar h… Les meira »
11. mars bleiv ein av okkara mest fjøltáttaðu rithøvundum sjeyti. Les meira »
Frá 1. mars 2018 eru sektirnar hjá Landsbókasavninum broyttar. Les meira »
Í nærmastu framtíð fara vit øll at fáa møguleika at leita í nærum øllum søguligum tilfari. Les meira »
Tað týdningarmesta fyri málmenningina hjá børnum er, at tey hava atgongd til tilfar á føroyskum, á teimum miðlum, har tey eru, sig… Les meira »
Eitt starv at standa fyri ljóðbókatænastuni hjá Landsbókasavninum er leyst at søkja. Les meira »
Í 2016 var Høgni Mohr í øllum átjan oyggjunum og øllum bygdunum í Føroyum á súkklu. Súkklan gjørdist grundarlag undir skaldsligu f… Les meira »
Landsbókasavnið hevur opið frá kl. 8.30-18.00, tó fríggjadag frá kl. 8.30-17.00. Móttøkan er opin frá kl. 10.00 mánadag til frígg… Les meira »


text:
B.Ed. í námsfrøðiligum arbeiði - Námsfrøðingur
Bachelor in Social Education - Pedagogue
- Lestrartíðin er 4 ár og telur 240 ECTS.
- Lokin útbúgving gevur rætt til heitið Bachelor in Social Education (stytt B.Ed.).
- Útbúgvingin er staðsett á Námsvísindadeildini, Frælsið 20, Tórshavn
- Námsvísindadeildin verður eisini rópt NÁD
- Umleið 35 lesandi verða tikin inn á útbúgvingina um árið
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Ískoytisútbúgvingin: 7.000 DKK
- Stakgreinir: 200 DKK / ETCS
- Til ber at søkja um upptøku elektroniskt. Umsóknarbløð og leiðbeining eru at finna HER
- Umsóknarfreistir eru at finna HER
Endamál
Endamálið við útbúgvingini er at geva lesandi yrkisførleika til eftir lokna útbúgving at virka sum námsfrøðingur á barnaansingar-, frítíðar- og á serøkinum.
Skipan av útbúgvingini
Fyrstu tvey lestrarárini á útbúgvingini byrja við grundfakum. 3. og 4. lestrarárið er bygt upp við linjulestur, har tann lesandi skal lesa tríggjar linjur. Møguleiki er at taka lesa eina linju uttanlands. Í seinnu helvt av 8. hálvu verður arbeitt við eini bachelorverkætlan.
Partur av útbúgvingartíðini er skipað sum starvslæra á námsfrøðiligum stovnum.
1. lestrarár er skipað við undirvísing í grund-fakum, har ymisk vitanarøki innan menning, námsfrøði, námsfrøðiligari sálarfrøði og sosialisering í sambandi við børn og ung. Harumframt verður undirvíst í grundleggjandi føroyskum kunnleika.
2. lestrarár er savnað um ávís kjarnuøki. Fyrra hálvárið er savnað um serøkið, seinna hálvárið um skeiðini:
1) barna og ungdómsmentan,
2) kreativt námsfrøðilig virksemi,
3) málmenning og mentan og
4) menniskja, stovnur og samfelag.
3. og 4. lestrarár eru linjulestur, har tey lesandi nema sær fakliga, námsfrøðiliga og didaktiska servitan innan ávís fakøki.
Tann lesandi skal velja 3 av 6 møguligum linjum, sum eru:
- Sernámsfrøði
- Skúlabúgving/innskúling
- Heilsa, kroppur og rørsla
- Námsfrøðilig leiðsla
- Smábarnafrøði
- Estetiskar lærutilgongdir.
Á trimum av omanfyri nevndu linjunum, sernámsfrøði, skúlabúgving/innskúling og námsfrøðiligari leiðslu, er samlestur millum námsfrøðinga- og læraralesandi.
Bygnaður
Innihald
Á grundskeiðunum verður dentur lagdur á námsfrøðiligan, sálarfrøðiligan og almenndidaktiskan førleika, sum saman við einum kunnleika um sosialisering, gevur lesandi eina grundleggjandi fatan av námsfrøðiliga arbeiðinum. Tey lesandi skula læra at virka og samstarva um heildarmenning av menniskjanum.
Á linjulestrinum skal tann lesandi nema sær fakliga, námsfrøðiliga og didaktiska servitan og førleika at skipa fyri námsfrøðiligum virksemi á høgum stigi á dag- og serstovnum.
Tá linjulestur er í 3. og 4. lestrarárinum, er tað møguligt hjá tí lesandi, at lesa ein part av lestrinum uttanlands.
Partur av útbúgvingartíðini er skipað sum starvslæra á námsfrøðiligum stovnum.
Próvtøkur
Øll skeið enda við eftirmeting ella próvtøku. Í skeiðslýsingunum verður nærri ásett, um eftirmetingar og próvtøkur eru við innanhýsis ella við uttanhýsis próvdómara. Skilt verður millum, um avrikið verður mett sum staðið/ikki staðið, ella við próvtali eftir galdandi próvtalastiga. Eftirmetingar og próvtøkur kunnu verða skipaðar sum einstaklingsavrik ella í bólki.
Upptøkutreytir
Treyt fyri upptøku er bókligt (t.e. gymnasialt) miðnámsskúlaprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Nógvir fjølbroyttir starvsmøguleikar eru innan námsfrøðiliga øki, har nýggj vitan støðugt gevur nýggjar spennandi avbjóðingar. Sum námsfrøðingur kanst tú arbeiða í vøggustovu, barnagarði, frítíðarskúla, ungdómshúsi, og á nógvum økjum innan serøkið.
Framhaldandi útbúgving
B.Ed.-lesturin gevur atgongd til master- og kandidatútbúgvingar innan námsfrøðiliga og didaktiska økið.
Umsóknarblað og umsóknarfreistir
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda tær til lestrarvegleiðingina: paulinap(at)setur.fo, ella við at venda tær til Anniku Antoniussen, útbúgvingarleiðara, annikaa(at)setur.fo